NUNYA vavã ɖo kplɔ̃ gã aɖe. Edɔ “eƒe dɔlanyɔnuwo ɖa, ne woado ɣli le dua ƒe kɔkɔƒewo be: ‘Mi bebewuwo, miva dze afii!’ Ele gbɔgblɔm na nunyalawo be: ‘Miva, ne miaɖu nye abolo, eye miano nye wein, si metɔtɔ la!’ Miɖe asi le bometsitsi ŋu, ne mianɔ agbe, eye milé gɔmesese ƒe mɔ tsɔ tẽ!”—Lododowo 9:1-6.\nNu ɖuɖu le nunya ƒe kplɔ̃ ŋu mehea gbegblẽ alo vɔ̃ aɖeke vaa ame dzi o. To ɖoɖo Mawu ƒe nunya siwo le lododo siwo Mawu ƒe gbɔgbɔ ʋã woŋlɔ me kple lɔlɔ̃ ɖe wo dzi hea nyui vɛ na ame. Nya siwo me nunya le si dze le Lododowo 15:16-33 hã le eme. * To ɖoɖo aɖaŋuɖoɖo kpuikpui siwo dze le lododo siawo me akpe ɖe mía ŋu be nu sue si le mía si nadze mía ŋu, míanɔ ŋgɔyiyi wɔm, eye dzi adzɔ mí le agbe me. Esia wɔwɔ ate ŋu akpe ɖe mía ŋu hã be míawɔ nyametsotso nyuiwo eye ate ŋu akpe ɖe mía ŋu míanɔ agbemɔa dzi.\nEsime Nunɔamesi Ʋɛ Dea Ame Dzi\nBlema Israel-fia Salomo gblɔ be: “Nu vi nɔamesi, si ŋu Yehowa-vɔvɔ̃ kpe ɖo la, nyo wu kesinɔnu geɖe, si me dzimaɖeɖi le.” (Lododowo 15:16) Be woaŋlɔ Wɔla la be ahatsɔ ŋutilãmenudidi yome nɔnɔ aɖo dɔe le ame ƒe agbe me nye bometsitsi. Agbe sia tɔgbe nɔnɔ nye dagbadagba ɖe ya me eye wòyɔ fũ kple nuxaxa geɖe. Ŋukpe ka gbegbee nye esi wòanye na ame be wòava kpɔe le eƒe tsitsime be yeƒe agbenɔnɔ bliboa katã nye tofloko kple esi ŋu viɖe aɖeke mele o! Kɔ lili ŋutilãmenu geɖe si ŋu “dzimaɖeɖi” kpe ɖo nye nusi me nunya mele o nyateƒe. Aleke gbegbee wònyo wu be woasrɔ̃ alesi nu ʋɛ si le ame si nadze ame ŋu ahanɔ agbe ɖe enui enye si! Ŋudzedzekpɔkpɔ vavãtɔ ɖe nusi le ame si ŋu tsoa Yehowa-vɔvɔ̃—si nye mía kplii dome ƒomedodo—me, ke menye tso ŋutilãmenuwo ƒe ame si nɔnɔ me o.—Timoteo I, 6:6-8.\nEsime Salomo nɔ gbe tem ɖe edzi be ƒomedodo nyui me nɔnɔ kple amewo le vevie wu ŋutilãmenu geɖe ƒe ame si nɔnɔ la, egblɔ be: “Ama agba ɖeka, si ŋu lɔlɔ̃ kpe ɖo la, nyo wu nyitsu dami, si ŋu fuléle kpe ɖo.” (Lododowo 15:17) Ẽ, aƒe si me lɔlɔ̃ xɔ aƒe ɖo nyo wu esi me nuɖuɖu damiwo bɔ ɖo fũ. Le dzilaɖekɛƒomewo me la, anɔ eme be ŋutilãmenu ʋɛ aɖewo koe anɔ anyi. Le dukɔ aɖewo me la, nuɖuɖu dzaa koe woate ŋu akpɔ na ƒomea. Gake ƒomea me tɔwo ƒe dzi dzea eme le aƒe si me lɔlɔ̃ kple numalɔ̃malɔ̃leamegbɔ xɔ aƒe ɖo me.\nKe hã, kuxiwo te ŋu doa mo ɖa le ƒome siwo me lɔlɔ̃ xɔ aƒe ɖo gɔ̃ hã me. Ate ŋu adzɔ be ƒomea me tɔ aɖe agblɔ nya alo awɔ nane si ado dziku na ƒomea me tɔ bubu. Aleke wòle be amesi dzi wodze agɔ ɖo nawɔ nui? Lododowo 15:18 gblɔ be: “Dɔmedzoetɔ dɔa avu, ke tufala tsia dzre nu.” Nyaŋuɖoɖo fafɛ, ke menye gbedaɖeamegbɔ o, doa ŋutifafa kple tomefafa ɖe ŋgɔ. Míate ŋu awɔ aɖaŋuɖoɖo si le lododo sia me ŋudɔ le agbe me nɔnɔme bubuwo hã me, si lɔ hamea me dɔwɔnawo kple dutoƒosubɔsubɔdɔa hã ɖe eme.\nEsime ‘Mɔ Nyea Mɔ Tata’\nLododo si kplɔe ɖo te gbe ɖe vovototo si le amesiwo ɖoa to nunya kple amesiwo meɖoa toe o dome dzi. Fia nyanu la gblɔ be: “Kuviatɔ ƒe mɔ enye ŋukpɔ; ke nuteƒewɔlawo ƒe toƒe enye mɔ tata.”—Lododowo 15:19.\nŊukpɔ nye mɔxenu si tɔa ame. Kuviatɔ bua mɔxenu ƒomevi vovovowo ŋu tsɔ doa taflatse le eƒe kpo dodo dɔ aɖe gɔme dzedze ŋuti. Gake nuteƒewɔlawo ya mevɔ̃a kplamatsedonu siwo ate ŋu axe mɔ na wo o. Wodoa vevie nu eye woléa fɔ ɖe dɔ si dze ŋgɔ wo wɔwɔ ŋu. Ale wɔ woƒoa asa na kuxi siwo le abe ŋu ene, siwo ate ŋu ado kplamatse wo ne ɖe wowɔ alɔgblɔdɔ. Woƒe mɔ nye “mɔ tata,” si fia be eɖo ta ŋgɔgbe. Woɖea zɔ yia ŋgɔ le woƒe dɔwɔwɔ me eye wokpɔa dzidzɔ ɖe eƒe ŋgɔyiyi ŋu.\nLe kpɔɖeŋu me, bu Mawu ƒe Nyaa me sidzedze vavãtɔ ƒe ame si susu kple ŋgɔyiyi ahatsi le gbɔgbɔ me ŋu kpɔ. Ehiã agbagbadzedze. Ame ate ŋu atsɔ eƒe suku mademade yi ŋgɔ, nu maxlẽmaxlẽ nyuie, alo ŋudzɔ manɔmanɔ le susu me ado taflatsee be nusiawoe na be yemete ŋu doa vevie nu le ɖokuisi Biblia sɔsrɔ̃ me o. Ðe made mía dzi ŋutɔ ne míetsri nu mawo bubu be wonye mɔxenu na sidzedze ƒe mía si susu oa? Ne míebi ɖe nusiawo me o hã la, míate ŋu adze agbagba ana míaƒe nuxexlẽ ŋutete kple nusiwo míexlẽna gɔme sese nanyo ɖe edzi, ɖewohĩ to nyagɔmeɖegbalẽ zazã me ne ehiã. Nukpɔsusu nyui ƒe ame si nɔnɔ kpena ɖe ame ŋu be sidzedze sua esi eye wòwɔa ŋgɔyiyi le mawusubɔsubɔ me.\nEsime ‘Dzi Dzɔa Vifofo’\nIsrael-fia la gblɔ be: “Vi nyanu doa dzidzɔ na fofoa; ke bometsila doa vlo dada.” (Lododowo 15:20) Ðe dzilawo mekpɔa dzidzɔ ne wo viwo wɔ nu nunyatɔe oa? Le nyateƒe me la, dzilawo ƒe hehenana kple mɔfiafia hiã hafi nu nyui siawo nate ŋu ado tso eme. (Lododowo 22:6) Aleke gbegbe vi nyanu ƒe ame si nɔnɔ doa dzidzɔ na dzilawoe nye si! Gake vi tsibome ya doa nuxaxa manyagblɔ geɖe na wo.\nEsi fia nyanu la nɔ nyagbe “dzidzɔ” zãm le gɔmesese bubu nu la, egblɔ be: “Bometsitsi enye ame manyanuwo ƒe dzidzɔ; ke nugɔmesela toa mɔ dzɔdzɔe.” (Lododowo 15:21) Ame manyanuwo kpɔa dzidzɔ ɖe nukoko bometsitsitɔe kple aseyetsotso si me dzidzeme alo dzidzɔkpɔkpɔ vavãtɔ aɖeke mele o ŋu. Gake nugɔmesela ya kpɔa bometsitsi si wònye be woanye amesi ‘lɔ̃a hadzedze wu esi wòalɔ̃ Mawu’ la dzea sii. (Timoteo II, 3:1, 4) Mawu ƒe gɔmeɖosewo me léle ɖe asi bliboe kpena ɖe eŋu wòyia edzi wɔa nu dzɔdzɔe eye wònana eƒe mɔwo dzɔna.\nEsime ‘Tameɖoɖowo Dzea Edzi’\nAgbe nɔnɔ ɖe mawumegɔmeɖosewo nu ɖea vi na mí le agbemenuwɔna bubuwo hã me. Lododowo 15:22 gblɔ be: “Afisi adaŋudede mele o la, tameɖoɖowo tsia akpo dzi; ke afisi adaŋudela geɖewo le la, edzea edzi.”\nAdaŋudede fia ame nɔewo ɖeɖe dome nya veviwo gbɔgblɔ tso dzime faa. Woɖe Hebrigbe me nya si gɔme woɖe be “adaŋudede” gɔme le Psalmo 89:8 be, ‘woanɔ adaŋu me’ alo anɔ ƒomedodo kplikplikpli me kple ame aɖe. Esia fia be woagblɔ ame ƒe dzime nyawo faa le dze ɖoɖo kple ame nɔewo me. Adaŋudede de ŋgɔ wu dzeɖoɖo ƒuƒlu, enye dzeɖoɖo si me woɖea ame ƒe tamesusuwo kple seselelãmewo gblɔna na ame nɔewo anukwaretɔe. Ne srɔ̃ŋutsuwo kple srɔ̃nyɔnuwo kpakple dzilawo kple wo viwo ɖoa dze faa kple wo nɔewo alea la, ŋutifafa kple ɖekawɔwɔ nɔa wo dome. Gake afisi adaŋudede mele o la, enana nuxaxa kple kuxiwo nɔa ƒomea me.\nNe míele nyametsotso veviwo wɔm la, nunya le eme be míawɔ ɖe aɖaŋuɖoɖo sia dzi be: “Afisi adaŋudela geɖewo le la, [tameɖoɖowo dzea] edzi.” Le kpɔɖeŋu me, ne míele atikewɔwɔ ŋuti nyametsotsowo wɔm la, ɖe nunya manɔ eme be míaxɔ aɖaŋuɖoɖo tso atikewɔla ɖeka, eve, etɔ̃ aɖewo gbɔ, vevietɔ ne elɔ nɔnɔme sesẽwo ɖe eme oa?\nAdaŋudela geɖewo ƒe aɖaŋuɖoɖo xɔxɔ gale vevie wu le mawusubɔsubɔ nyawo gbɔ kpɔkpɔ me. Ne hamemegãwo xɔ aɖaŋuɖoɖo tso wo nɔewo gbɔ heke ɖe nyawo gbɔ kpɔkpɔ mɔnu nyuitɔ ŋu la, enana ‘tameɖoɖowo dzea edzi.’ Gakpe ɖe eŋu la, mele be hamemegã yeyewo nahe ɖe megbe le aɖaŋuɖoɖo biabia tso hamemegã siwo si nuteƒekpɔkpɔ geɖe su gbɔ o, vevietɔ ne eku ɖe nya sesẽwo gbɔ kpɔkpɔ ŋu.\nEsime “Nu ƒe Nya Ŋuɖoɖo Doa Dzidzɔ” na Ame\nViɖe kae doa go tso nya si wogblɔ nunyatɔe me? Israel-fia la gblɔ be: “Ame ƒe nu ƒe nya ŋuɖoɖo doa dzidzɔ nɛ: eye aleke nya, si wogblɔ ɖe egblɔɣi la, mehevivinae oa?” (Lododowo 15:23) Ðe dzi medzɔa mí ne wowɔ míaƒe nyawo alo aɖaŋuɖoɖowo dzi eye nu nyuiwo do tso eme oa? Gake hafi míaƒe aɖaŋuɖoɖowo naɖe vi la, ele be woaɖo nudidi eve aɖewo gbɔ.\nGbã la, ele be míatu aɖaŋuɖoɖoa ɖe Mawu ƒe Nya, Biblia, dzi bliboe. (Psalmo 119:105; Timoteo II, 3:16, 17) Hekpe ɖe eŋu la, ele be míagblɔe le ɣeyiɣi nyuitɔ dzi. Elabena nyateƒenya si wogblɔ le ɣeyiɣi si mesɔ o me ate ŋu agblẽ nu. Le kpɔɖeŋu me, aɖaŋu ɖoɖo na ame aɖe hafi ase amea ƒe numenya nye nusi me nunya mele o eye meɖea vi hã o. Aleke gbegbee wòle vevie be míaɖe ‘abla le nusese me, ahanɔ blewu le nuƒoƒo me’ enye esi!—Yakobo 1:19.\nNunyalawo ƒe “Agbemɔ Ðo Ta Dzi”\nLododowo 15:24 gblɔ be: “Nunyalawo ƒe agbemɔ ɖo ta dzi, ne woaƒo asa na tsiẽƒe le anyi me.” Amesi wɔa nu le nunya me la le mɔ si ƒo asa na tsiẽƒe, si nye ameƒomea ƒe yɔdo, la dzi. Eƒoa asa na nuwɔna siwo gblẽa nu le ame ŋu, siwo dometɔ aɖewoe nye ame vovovowo gbɔ dɔdɔ, atikevɔ̃ɖiwo zazã, kple ahamumu—eye ewɔnɛ be wòƒoa asa na kukpo. Eƒe mɔ ɖo ta agbe me.\nGake kpɔ alesi woƒo nu tso ame manyanuwo ya ƒe mɔ ŋui ɖa: “Yehowa gbãa dadalawo ƒe aƒe ɖa, ke edoa liƒo na ahosiwo. Tameɖoɖo vɔ̃ɖi enye ŋunyɔ na Yehowa; ke nya dzeto dzana le eŋku me. Amesi le zãnuxɔxɔ yome dim la, eƒe aƒe agblẽ; ke amesi lé fu adzɔxɔxɔ la, anɔ agbe.”—Lododowo 15:25-27.\nEsime Israel-fia la nɔ alesi míaƒo asa na mɔ̃ si ɖea ame geɖe bɔbɔe fiam mí la, egblɔ be: “Ame dzɔdzɔe ƒe dzi bua tame, ne wòaɖo nya ŋu; ke vɔ̃ɖiwɔwɔ le dodom le ame vɔ̃ɖi nu gbẽgbẽgbẽ.” (Lododowo 15:28) Aleke gbegbee lododo sia me aɖaŋuɖoɖo xɔ asii enye si! Nya ŋu ɖoɖo tame mabumabutɔe si dona gbẽgbẽgbẽ le ame nu meɖea vi aɖeke o. Ne míebu nu vovovo siwo ate ŋu aku ɖe nya aɖe ŋuti, hekpe ɖe amewo ƒe seselelãme kple woƒe nɔnɔmewo ŋu la, ƒã hafi míagblɔ nya aɖe si ava ve mí emegbe.\nEkema, viɖe ka koŋue dona tsoa mawuvɔvɔ̃ kple lɔlɔ̃ ɖe eƒe amehehe dzi me? Fia nyanu la ɖo eŋu be: “Yehowa le adzɔge tso ame vɔ̃ɖiwo gbɔ, ke esea ame dzɔdzɔewo ƒe gbedodoɖa.” (Lododowo 15:29) Mawu vavã la le adzɔge tso ame vɔ̃ɖiwo gbɔ. Biblia gblɔ be: “Amesi ɖe to ɖa, be yemase se o la, eƒe gbedodoɖa ke hã nye ŋunyɔ.” (Lododowo 28:9) Amesiwo vɔ̃a Mawu eye wodzea agbagba be yewoawɔ nusi sɔ le eyama ŋkume la ate ŋu ate ɖe eŋu faa kple kakaɖedzi be aɖo to yewo.\nNusi “Doa Dzidzɔ na Dzi”\nEsime Salomo zã nuwo tsɔtsɔ sɔ kple wo nɔewo le mɔ si na wobua tame nu la, egblɔ be: “Mokɔkɔ doa dzidzɔ na dzi; nya nyui xɔxɔ dea ami ƒuto me.” (Lododowo 15:30) Ƒuto me “dea ami” ne ƒutomemi yɔ wo me fũ. Esia doa ŋusẽ ŋutilã bliboa katã eye wòdoa dzidzɔ na dzi. Eye dzi ƒe dzidzɔ kpɔkpɔ nana ame ƒe ŋku dzi klẽna. Dɔ sia gbegbee nya nyui xɔxɔ wɔna ɖe ame dzi!\nÐe Yehowa ƒe tadedeagu ƒe takeke le xexeame katã ŋuti nyatakakawo medoa ŋusẽ mí ŋutɔ oa? Le nyateƒe me la, nusiwo katã le dodom tso Fiaɖuƒegbeƒãɖeɖe kple nusrɔ̃lawɔwɔdɔa me nyanya doa ŋusẽ mí be míakpɔ gome geɖe wu le subɔsubɔdɔa me. (Mateo 24:14; 28:19, 20) Amesiwo wɔ Yehowa woƒe Mawui hedzea nyateƒemɔa dzi zɔzɔ gɔme la ƒe agbemeŋutinyawo sese nana dzidzɔ yɔa míaƒe dzi me fũ. Eyata esi “nya nyui xɔxɔ tso duta” te ŋu doa ŋusẽ mí alea gbegbe ta la, ɖe mele vevie ŋutɔ be míana míaƒe gbeadzikɔntawo pɛpɛpɛ tso dzi blibo me oa?—Lododowo 25:25.\n“Ðokuibɔbɔ Nye Xoxo na Bubu”\nEsime fia nyanu la nɔ gbe tem ɖe alesi wòle vevie be woaxɔ amehehe, eɖanye mɔ ka nue woto nae o, dzi la, egblɔ be: “To, si sea mokaname agbetɔ la, nɔa nunyalawo dome. Amesi gbea amehehe la, edoa vlo eya ŋutɔ ɖokui; ke amesi sea mokaname la, adze nunya.” (Lododowo 15:31, 32) Mokaname, alo amehehe ɖoa ame ƒe dzi gbɔ heɖɔnɛ ɖo, eye wònana wòdzea nunya. Mewɔ nuku o be “ameƒoti” ye fea ‘bometsitsi ɖa le ŋutsuvi ƒe dzi ŋu’! (Lododowo 22:15) Amesi ɖoa to amehehe la ƒe dzi dzea nunya, si fia be susu nyuiwo nɔa esi. Gake toku dodo amehehe nye agbe malɔ̃malɔ̃.\nVavãe, nunya ƒe amehehe xɔxɔ le ɖokuibɔbɔ me kple dzidzɔ ɖea vi. Menye ɖeko ewɔwɔ alea nana ame ƒe dzi dzea eme, wòwɔa ŋgɔyiyi, kpɔa dzidzɔ hekpɔa dzidzedze o, ke enana bubu kple agbe hã sua esi. Lododowo 15:33 wu aɖaŋuɖoɖoa nu be: “Yehowa-vɔvɔ̃ enye amehehe, si kplɔa ame dea nunya me; ɖokuibɔbɔ nye xoxo na bubu.”\n^ mm. 3 Ne èdi be yeakpɔ Lododowo 15:1-15 ŋuti numedzodzro tsitotsito la, kpɔ July 1, 2006 ƒe Gbetakpɔxɔ, axa 13-16.\nAƒe si me lɔlɔ̃ xɔ aƒe ɖo nyo wu esi me nuɖuɖu damiwo bɔ ɖo fũ\nNe míaƒe ŋutetewo mede ŋgɔ o hã la, nukpɔsusu nyui ƒe mía si nɔnɔ akpe ɖe mía ŋu be sidzedze nasu mía si\nAdaŋudede nye dzeɖoɖo si me woɖea ame ƒe tamesusuwo kple seselelãmewo gblɔna le\nÈnya alesi “nya nyui xɔxɔ dea ami ƒuto me” na amea?


Ezra | Ewe Lyrics\n1 Le Persia-fia Kores ƒe ƒe gbãtɔ me, be Afetɔ ƒe nya si wògblɔ to Yeremiya dzi nava eme la, Afetɔ nyɔ Persia-fia Kores ƒe gbɔgbɔ, wòɖe gbeƒã le eƒe fiaɖuƒe blibo la me, eye wòŋlɔe ɖe agbalẽ me hã be:\n2 “Ale Persia-fia Kores gblɔe nye esi, ‘Afetɔ, dziƒowo ƒe Mawu la, tsɔ anyigbadzifiaɖuƒewo katã nam, eye wòde dɔ asi nam be matu xɔ na ye ɖe Yerusalem, le Yuda.\n3 Eƒe dukɔ blibo la me tɔ ɖe sia ɖe si le mia dome la, eƒe Mawu nenɔ kplii. Neyi Yerusalem le Yuda ne wòagbugbɔ Afetɔ, Israel ƒe Mawu la, ƒe xɔ si nɔ Yerusalem la atu—eyae nye Mawu vavã la.\n4 Ame sia ame si nye amedzro, afi ka kee wòɖale o, eƒe aƒelikawo nekpe ɖe eŋu, ne woana klosalo, sika, nunɔamesiwo kple aƒemelãwoe, hekpe ɖe lɔlɔ̃nu faa nunana ŋu hena Mawu vavã la ƒe aƒe si le Yerusalem.’”\n5 Ale Yuda kple Benyamin viwo ƒe tatɔ siwo le wo fofowo ƒe aƒekɔwo nu, nunɔlawo kple Lewi viwo—ame sia ame si ƒe dzi Mawu vavã la ʋã la—dzra ɖo be yewoayi aɖagbugbɔ Afetɔ ƒe xɔ si nɔ Yerusalem la atu.\n6 Ke woƒe aƒelikawo tsɔ klosalonuwo, sika, nunɔamesiwo, aƒemelãwo kple nu xɔasiwo do alɔ wo hekpe ɖe nu siwo katã wona faa la ŋu.\n7 Fia Kores hã ɖe Afetɔ ƒe aƒe la me nu siwo Nebukadnezar lɔ tso Yerusalem heva da ɖe eƒe mawu ƒe me la do goe.\n8 Persia-fia Kores ɖe wo do goe le kesinɔnuwo dzi kpɔla Mitredat ƒe dzikpɔkpɔ te, eye wòxlẽ wo de asi na Sesbazar, si nye Yuda ƒe amegã.\n9 Ke nuawo ƒe xexlẽme yi ale: sikagba siwo le abe kusiwo ene blaetɔ̃, klosalogba siwo le abe kusiwo ene akpe ɖeka, ŋudɔwɔnu bubu blaeve vɔ asieke,\n10 sikagba goboe sue blaetɔ̃, klosalogba goboe sue alafa ene kple ewo, kple ŋudɔwɔnu bubu akpe ɖeka.\n11 Sikanuawo kple klosalonuawo katã le akpe atɔ̃ alafa ene. Sesbazar lɔ nu siawo katã ɖe asi esime aboyomeawo tso Babilon gbugbɔ va Yerusalem.\n1 Babilon dziɖuƒea me tɔ siwo gbɔ tso aboyo me, ame siwo Babilon-fia Nebukadnezar ɖe aboyoe yi Babilon eye wotrɔ gbɔ va Yerusalem kple Yuda, eye ame sia ame yi eya ŋutɔ ƒe du me la woe nye esi,\n2 ame siwo gbɔ kple Zerubabel, Yesua, Nehemiya, Seraya, Reelaya, Mordekai, Bilsan, Mispar, Bigvai, Rehum kple Baana.\n3 Paros viwo le ame akpe eve alafa ɖeka blaadre vɔ eve;\n4 Sefatiya viwo le ame alafa etɔ̃ blaadre vɔ eve;\n5 Arak viwo le ame alafa adre blaadre vɔ atɔ̃;\n6 Pahat-Moab vi siwo tso Yesua kple Yoab viwo dome le ame akpe eve alafa enyi wuieve;\n7 Elam viwo le ame akpe ɖeka alafa eve blaatɔ̃ vɔ ene;\n8 Zatu viwo le ame alafa asieke blaene vɔ atɔ̃;\n9 Zakai viwo le ame alafa adre blaade;\n10 Bani viwo le ame alafa ade blaene vɔ eve;\n11 Bebai viwo le ame alafa ade blaeve vɔ etɔ̃;\n12 Azgad viwo le ame akpe ɖeka alafa eve blaeve vɔ eve;\n13 Adonikam viwo le ame alafa ade blaade vɔ ade;\n14 Bigvai viwo le ame akpe eve kple blaatɔ̃ vɔ ade;\n15 Adin viwo le ame alafa ene blaatɔ̃ vɔ ene;\n16 Ater vi siwo tso Hizkiya me le ame blaasieke vɔ enyi;\n17 Bezai viwo le ame alafa etɔ̃ blaeve vɔ etɔ̃;\n18 Yora viwo le ame alafa ɖeka wuieve;\n19 Hasum viwo le ame alafa eve blaeve vɔ etɔ̃;\n20 Gibar viwo le ame blaasieke vɔ atɔ̃;\n21 Betlehem viwo le ame alafa ɖeka blaeve vɔ etɔ̃;\n22 Netofa ŋutsuwo le ame blaatɔ̃ vɔ ade;\n23 Anatot ŋutsuwo le ame alafa ɖeka blaeve vɔ enyi;\n24 Azmavet viwo le ame blaene vɔ eve;\n25 Kiriat-Yearim, Kefira kple Beerot viwo le ame alafa adre blaene vɔ etɔ̃;\n26 Rama kple Geba viwo le ame alafa ade blaeve vɔ ɖekɛ;\n27 Mikmas ŋutsuwo le ame alafa ɖeka blaeve vɔ eve;\n28 Betel kple Ai ŋutsuwo le ame alafa eve blaeve vɔ etɔ̃;\n29 Nebo viwo le ame blaatɔ̃ vɔ eve;\n30 Magbis viwo le ame alafa ɖeka blaatɔ̃ vɔ ade;\n31 Elam kemɛa ƒe viwo le ame akpe ɖeka alafa eve blaatɔ̃ vɔ ene;\n32 Harim viwo le ame alafa etɔ̃ blaeve;\n33 Lod viwo, Hadid viwo kple Ono viwo le ame alafa adre blaeve vɔ atɔ̃;\n34 Yeriko viwo le ame alafa etɔ̃ blaene vɔ atɔ̃;\n35 Senaa viwo le ame akpe etɔ̃ alafa ade blaetɔ̃.\n36 Nunɔlawoe nye: Yedaya vi siwo tso Yesua ƒe me, wole ame alafa asieke blaadre vɔ etɔ̃;\n37 Imer viwo le ame akpe ɖeka kple blaatɔ̃ vɔ eve;\n38 Pashur viwo le ame akpe ɖeka alafa eve blaene vɔ adre;\n39 Harim viwo le ame akpe ɖeka kple wuiadre.\n40 Lewi viwoe nye: Yesua viwo kple Kadmiel vi siwo katã tso Hodavia viwo dome, wole ame blaadre vɔ ene.\n41 Hadzila siwo nye Asaf viwo le ame alafa ɖeka blaeve vɔ enyi.\n42 Agbonudzɔlawo ƒe viwoe nye: Salum viwo, Ater viwo, Talmon viwo, Akub viwo, Hatita viwo, Sobai viwo, wo katã wole ame alafa ɖeka blaetɔ̃ vɔ asieke.\n43 Gbedoxɔmesubɔlawoe nye: Ziha viwo, Hasufa viwo, Tabaot viwo,\n44 Keros viwo, Siaha viwo, Padon viwo,\n45 Lebana viwo, Hagaba viwo, Akub viwo,\n46 Hagab viwo, Salmai viwo, Hanan viwo,\n47 Gidel viwo, Gahar viwo, Reaya viwo,\n48 Rezin viwo, Nekoda viwo, Gazam viwo,\n49 Uza viwo, Pasea viwo, Besai viwo,\n50 Asnah viwo, Meunim viwo, Nefusim viwo;\n51 Bakbuk viwo, Hakufa viwo, Harhur viwo,\n52 Bazlut viwo, Mehida viwo, Harsa viwo,\n53 Barkos viwo, Sisera viwo, Tema viwo,\n54 Neziya viwo kple Hatifa viwo.\n55 Salomo ƒe subɔviwo ƒe viwoe nye: Sotai viwo, Soferet viwo, Peruda viwo,\n56 Yaala viwo, Darkon viwo, Gidel viwo,\n57 Sefatiya viwo, Hatil viwo, Pokeret-Hazebayim viwo kple Ami viwo.\n58 Gbedoxɔmesubɔlawo kple Salomo ƒe subɔviwo ƒe viwo katã le ame alafa etɔ̃ blaasieke vɔ eve.\n59 Ame siwo tso Tel-Mela, Tel-Harsa, Kerub, Adon kple Imer, gake womete ŋu fia wo fofowo ƒe aƒekɔwo kple woƒe dzɔtsoƒe be Israel-viwoe yewonye o lae nye:\n60 Delaya viwo, Tobiya viwo, Nekoda viwo, wole ame alafa ade blaatɔ̃ vɔ eve.\n61 Ame siwo tso nunɔlawo ƒe viwo domee nye: Habayiya viwo, Hakoz viwo, Barzilai, si ɖe srɔ̃ tso Gileadtɔ Barzilai ƒe vinyɔnuwo dome, eye wòtsɔ woƒe ŋkɔ la, ƒe viwo.\n62 Ame siawoe di woƒe ƒomeŋkɔ le dzidzimenuŋlɔɖiawo me, ne woaɖo kpe dzidzime si me wotso la dzi, ke womekpɔe o, ale woɖe wo le nunɔladɔ la me.\n63 Eya ta nutodziɖula la gblɔ na wo be womate ŋu aɖu nu kɔkɔewo ƒe nu kɔkɔeawo ƒe ɖeke o, va se ɖe esime nunɔla aɖe bia gbe to Urim kple Tumim la dzi hafi.\n64 Ha blibo la katã le ame akpe blaene vɔ eve alafa etɔ̃ blaade,\n65 woƒe kluviwo kple kosiwo mele eme o, woawo le ame akpe adre alafa etɔ̃ blaetɔ̃ vɔ adre; woƒe ŋutsuhadzilawo kple nyɔnuhadzilawo hã le alafa eve.\n66 Woƒe sɔwo le alafa adre blaetɔ̃ vɔ ade, eye woƒe tedzisɔwo le alafa eve blaene vɔ atɔ̃,\n67 woƒe kposɔwo le alafa ene blaetɔ̃ vɔ atɔ̃, eye woƒe tedziwo le akpe ade alafa adre blaeve.\n68 Esi tatɔ siwo le wo fofowo ƒe aƒekɔawo nu dometɔ aɖewo va ɖo Afetɔ ƒe aƒe la gbɔ le Yerusalem la, wona nu faa be woatsɔ atso Mawu vavã la ƒe aƒe la ɖe eteƒe.\n69 Wona sika ale si nu woate ŋui ɖe dɔa ŋu: drakma akpe blaade vɔ ɖekɛ, klosalo mina akpe atɔ̃ kple nunɔlawu ʋlaya alafa ɖeka.\n70 Eye nunɔlawo, Lewi viwo, dukɔ la me tɔ aɖewo, hadzilawo, agbonudzɔlawo kple ame siwo nye gbedoxɔmesubɔlawo yi ɖanɔ woƒe duwo me, eye Israel-vi susɔeawo katã hã yi ɖanɔ woƒe duwo me.\n1 Le ɣleti adrelia me, esi Israel-viwo le woƒe duwo me keŋ la, wova kpe ta ɖe Yerusalem kple tame ɖeka.\n2 Eye Yesua, Yehozadak vi, kple nɔvia siwo nye nunɔlawo kpakple Zerubabel, Sealtiel vi, kple nɔviawo tso, eye woɖi Israel ƒe Mawu la ƒe vɔsamlekpui, ne woasa numevɔwo le edzi, abe ale si woŋlɔe ɖe Mawu vavã la ƒe ame Mose ƒe Sea me ene.\n3 Ale woɖi vɔsamlekpui la ɖe afi si wònɔ tsã, togbɔ be wonɔ vɔvɔ̃m na dukɔ siwo ƒo xlã wo hã, eye wode asi ŋdi kple fiẽ numevɔwo sasa me le edzi na Afetɔ.\n4 Emegbe woɖu Agbadɔŋkekenyui la abe ale si woŋlɔe ɖii ene, eye wosa numevɔ gbe sia gbe ɖe xexlẽme la nu, abe ale si woɖo na ŋkeke ɖe sia ɖe ene.\n5 Emegbe wosa numevɔ si wosana ɖaa, kple dzinu yeyewo ƒe vɔsawo, kple Afetɔ ƒe azãɖuɣi kɔkɔewo katã ƒe vɔsawo kpakple ame sia ame si lɔ̃ faa va na nu Afetɔ la ƒe numevɔwo.\n6 Wodze numevɔwo sasa na Afetɔ gɔme tso ɣleti adrelia ƒe ŋkeke gbãtɔ dzi, togbɔ be womeɖo Afetɔ ƒe gbedoxɔa gɔme anyi haɖe o hã.\n7 Wotsɔ ga na kpekpalawo kple aɖaŋudɔwɔlawo, eye wotsɔ nuɖuɖu, nunono kple ami na Sidontɔwo kple Tirotɔwo, ne woatsɔ sedertiwo tso Lebanon ava Yopa le ƒu la nu, abe ale si Persia-fia Kores ɖe mɔ na woe ene.\n8 Esi wogbɔ va Mawu vavã ƒe aƒe la gbɔ le Yerusalem ƒe ƒe evelia ƒe ɣleti evelia me la, Zerubabel, Sealtiel vi, kple Yesua, Yehozadak vi, kpakple wo nɔvi susɔeawo, nunɔlawo kple Lewi viwo, kpakple ame siwo katã gbɔ tso aboyo me va Yerusalem la dze dɔ gɔme; eye woɖo Lewi vi siwo xɔ ƒe blaeve kple edzivɔ la be woakpɔ Afetɔ ƒe aƒe la ƒe dɔ la dzi.\n9 Eya ta Yesua, viawo kple nɔviawo, Kadmiel kple viawo, Yuda viwo, wɔ ɖeka be yewoanye dzikpɔlawo anɔ Mawu vavã la ƒe aƒe la me dɔwɔlawo nu, hekpe ɖe Henada viwo, wo viwo kple wo nɔvi siwo hã nye Lewi viwo ŋu.\n10 Esi xɔtulawo ɖo Afetɔ ƒe gbedoxɔ la gɔme anyi la, nunɔla siwo le nunɔlawu me, eye kpẽwo le wo si, kple Lewi vi siwo nye Asaf viwo, eye gakogoewo le wo si la tso be woakafu Afetɔ abe ale si Israel-fia David ɖoe ene.\n11 Eye wodzi ha kafu Afetɔ heda akpe nɛ, “elabena eya amea nyo; eƒe lɔlɔ̃ si nu metsina o la li na Israel tegbee.” Eye dukɔ blibo la katã do ɣli sesĩe kafu Afetɔ le esi woɖo Afetɔ ƒe xɔ la gɔme anyi ta.\n12 Eye nunɔlawo dometɔ geɖe kple Lewi viwo kpakple tatɔ siwo le wo fofowo ƒe aƒekɔawo nu, siwo nye ame tsitsi siwo kpɔ xɔ tsãtɔ la, fa avi hehehe esi woɖo xɔ sia gɔme anyi wokpɔ, esime ame bubu geɖewo ya le aseye tsom hoo.\n13 Ale dukɔ la mete ŋu de vovo dzidzɔɣli la kple ameawo ƒe avifafa la dome o, elabena dukɔ la le ɣli dom sesĩe, eye woƒe gbe de didiƒe ke.\n1 Esi Yuda kple Benyamin ƒe ketɔwo se be aboyome siwo trɔ gbɔ la le gbedoxɔ tum na Afetɔ, Israel ƒe Mawu la,\n2 enumake wote ɖe Zerubabel kple tatɔ siwo le wo fofowo ƒe aƒekɔawo nu ŋu gblɔ na wo be: “Mina míatui kpli mi; elabena míawo hã míesubɔa mia Mawu la abe miawo ke ene, eye eyae míesaa vɔ na tso keke Asiria-fia Esar-Hadon, ame si kplɔ mí va afi sia la, ŋɔli ke.”\n3 Gake Zerubabel kple Yesua kpakple Israel ƒe tatɔ susɔeawo siwo le wo fofowo ƒe aƒekɔawo nu gblɔ na wo be: “Miate ŋu akpɔ gome kpli mí le xɔtutu na mía Mawu la me o, ke boŋ míawo ɖeɖe míatu xɔ na Afetɔ, Israel ƒe Mawu la, abe ale si Persia-fia Kores de se na mí ene.”\n4 Eye anyigba la dzi tɔwo ɖe dzi le Yuda dukɔ la ƒo, eye wodo vɔvɔ̃ na wo le xɔ la tutu me.\n5 Woda aɖaŋuɖolawo ɖe wo ŋu be woagblẽ woƒe ɖoɖowo me le Persia-fia Kores ƒe ŋkekeawo katã me, va se ɖe Persia-fia Dario ƒe fiaɖuɣi.\n6 Le Ahasweros ƒe fiaɖuɖu ƒe gɔmedzedze la, woŋlɔ agbalẽ tsɔ tso Yuda kple Yerusalem nɔlawo nu.\n7 Le Persia-fia Artasasta ŋɔli la, Bislam, Mitredat, Tabeel kple eƒe hadɔwɔla susɔeawo ŋlɔ agbalẽ na fia Artasasta; eye woɖe agbalẽ la gɔme ɖe Aramgbe me hetsɔ Aram ŋɔŋlɔdzesiwo ŋlɔe.\n8 Dziɖuɖumegãwo ƒe tatɔ Rehum kple agbalẽŋlɔla Simsai ŋlɔ agbalẽ tsɔ tso Yerusalem nu ɖo ɖe fia Artasasta ale:\n9 (Dziɖuɖumegãwo ƒe tatɔ Rehum kple agbalẽŋlɔla Simsai kpakple woƒe hadɔwɔla susɔeawo, siwo nye ʋɔnudrɔ̃lawo kple nutodziɖula siwo ƒe ɖoƒe ɖiɖi wu, agbalẽŋlɔlawo, Erektɔwo, Babilontɔwo, ame siwo le Susa, siwo nye Elamtɔwo,\n10 kple dukɔ siwo katã bubutɔ gã Asenapar ɖe aboyoe hena wole Samaria duwo me la dometɔ susɔeawo kpakple ame siwo susɔ ɖe nuto si le Tɔsisia godo me la gbɔe wòtso, azɔ\n11 agbalẽ si woɖo ɖee la me nyawoe nye esi.)\n“Na fia Artasasta, tso wò subɔvi siwo le nuto si le Tɔsisia godo gbɔ: Azɔ\n12 fia la nanyae be, Yudatɔ siwo tso gbɔwò va mía gbɔ le afi sia la va ɖo Yerusalem. Wogbugbɔ le du dzeaglã vɔ̃ɖi la tsom, wole gliawo nu wum, eye wole gɔmeɖoanyiawo ɖɔm ɖo.\n13 Azɔ fia la nanyae be ne wogbugbɔ du sia tso eye wowu eƒe gliawo nu la, ekema woagbe adzɔ, nudzɔdzɔ, alo mɔtaho nana, eye ana fiawo ƒe gakpɔkpɔ dzi naɖe kpɔtɔ.\n14 Ke esi wònye fiasã me dzee míeɖuna, eye medze be míanɔ ekpɔm nu nagblẽ le fia ƒe viɖekpɔƒe ŋu alea o tae míedɔ ame ne míana fia la nanya,\n15 ne woadzro tɔgbuiwo ƒe nuŋlɔɖigbalẽwo me. Àkpɔe le nuŋlɔɖigbalẽawo me be du sia nye du dzeaglã, si nana nu gblẽna le fiawo kple nutowo ŋu, eye ame siwo dea aglãdzedze ɖe dziɖuɖu ŋu ƒe dzi ƒo la le eme tso gbe aɖe gbe ke. Esia tae wotsrɔ̃ du sia ɖo.\n16 Míedi be míana fia nanyae be, ne wogbugbɔ du sia tso hewu eƒe gliwo nu la, ekema màgakpɔ ŋusẽ ɖe nuto si le Tɔsisia godo la dzi o.”\n17 Fia la ɖo du ɖe dziɖuɖumegãwo ƒe tatɔ Rehum kple agbalẽŋlɔla Simsai kpakple woƒe hadɔwɔla susɔe siwo le Samaria kple nuto siwo susɔ ɖe Tɔsisia godo be:\n“Medo gbe na mi! Azɔ\n18 woxlẽ agbalẽ si mieɖo ɖe mí la le ŋkunyeme eme kɔ nyuie.\n19 Eya ta mede se be woaku nyaa me, eye wokpɔe be du la nye du si tsia tsitre ɖe fiawo ŋu tso gbe aɖe gbe ke, eye wònye du si me wodzea aglã hewɔa ʋunyaʋunya le.\n20 Fia sesẽwo nɔ Yerusalem nu, woɖu nuto siwo katã le Tɔsisia godo dzi, eye woxe adzɔ kple nudzɔdzɔ kpakple mɔtaho na wo.\n21 Azɔ mide se, ne ŋutsu siawo nadzudzɔ dɔa wɔwɔ, ale be woagagbugbɔ du ma atso o, va se ɖe esime meɖe gbe hafi.\n22 Mikpɔ nyuie be mietsɔ nya sia vevie, ne nu nagagblẽ le fia ƒe viɖekpɔƒe ŋu ɖe edzi o.”\n23 Ke esi woxlẽ agbalẽ si tso Fia Artasasta gbɔ la me nyawo le Rehum kple agbalẽŋlɔla Simsai kpakple woƒe hadɔwɔlawo ŋkume la, wowɔ kaba yi ɖe Yudatɔwo gbɔ le Yerusalem, eye wotɔ te wo sesẽe.\n24 Ɣemaɣie Mawu ƒe xɔ si nɔ Yerusalem la ƒe dɔ la tɔ; eye dɔ la tsi akpo dzi va se ɖe Persia-fia Dario ƒe fiaɖuɖu ƒe ƒe evelia me.\n1 Eye nyagblɔɖila Hagai kple nyagblɔɖila Zakariya, Ido tɔgbuiyɔvi, gblɔ nya ɖi na Yudatɔ siwo le Yuda kple Yerusalem, le Israel ƒe Mawu, ame si li kpli wo la, ƒe ŋkɔ me.\n2 Ɣemaɣie Zerubabel, Sealtiel vi, kple Yesua, Yehozadak vi, gbugbɔ dze Mawu ƒe xɔ si nɔ Yerusalem la tutu gɔme; eye Mawu ƒe nyagblɔɖilawo nɔ wo ŋu hekpe ɖe wo ŋu.\n3 Ɣemaɣi Tatenai, si nye nutodziɖula le nuto si le Tɔsisi la godo kple Setar-Bozenai kpakple woƒe hadɔwɔlawo va wo gbɔ hebia wo be: “Ame kae ɖe mɔ na mi be miatu xɔ sia ahawu gli sia nu?”\n4 Eye wobia wo hã be: “Ŋutsu siwo le xɔ sia tum la ƒe ŋkɔwo ɖe?”\n5 Ke Mawu ƒe ŋku le Yudatɔwo ƒe ametsitsiwo ŋu, ale be womena wodzudzɔ o, va se ɖe esime woɖo nyatakaka la ɖe Dario, eye wòɖo agbalẽ ɖa le nya sia ŋu.\n6 Agbalẽ si Tatenai, si nye nutodziɖula le nuto si le Tɔsisia godo, kple Setar-Bozenai kpakple eƒe hadɔwɔlawo, nutodziɖula siwo ƒe ɖoƒe ɖiɖi wu, siwo le nuto si le Tɔsisia godo, ɖo ɖe Fia Dario la me nyawoe nye esi;\n7 woɖo agbalẽ la ɖee, eye ale woŋlɔ ɖe emee nye esi:\n“Na Fia Dario:\n“Ŋutifafa blibo na wò!\n8 Fia la nanyae be, míeyi Mawu gã la ƒe xɔ la gbɔ le wò nuto si nye Yuda la me, eye wotsɔ kpe gãwo le etum, eye wole ati dem gliawo me. Ameawo le dɔa dzi vevie, eye dɔa le zɔ ɖem le woƒe kutrikuku ta.\n9 Eye míebia gbe woƒe ametsitsiawo be: ‘Ame kae ɖe mɔ na mi be miatu xɔ sia ahawu gli sia nu?’\n10 Míebia woƒe ŋkɔwo hã, ale be míaŋlɔ ŋutsu siwo nye woƒe tatɔwo la ƒe ŋkɔwo ne míana nànya.\n11 “Ale woɖo nya ŋu na míe nye esi: ‘Dziƒowo kple anyigba ƒe Mawu la ƒe subɔlawoe míenye, eye míegbugbɔ le xɔ si Israel-fia gã aɖe tu hewu enu ƒe gbogbo aɖewoe nye esi va yi la tum.\n12 Ke esi mía fofowo do dziku na dziƒowo ƒe Mawu la ta la, etsɔ wo de asi na Kaldeatɔ Babilon-fia Nebukadnezar, ame si gbã xɔ sia heɖe aboyo dukɔ la yi Babilon.\n13 Ke le Babilon-fia Kores ƒe ƒe gbãtɔ me la, Fia Kores ɖe gbe be woagbugbɔ Mawu ƒe xɔ sia atu.\n14 Azɔ hã, Fia Kores fɔ sikanu kple klosalonu siwo nɔ Mawu ƒe aƒe la me siwo Nebukadnezar lɔ tso gbedoxɔ si nɔ Yerusalem me yi Babilon ƒe gbedoxɔ me la, eye wòtsɔ wo na Sesbazar, ame si Kores ɖo nutodziɖulae.\n15 Kores gblɔ nɛ be: “Tsɔ nu siawo. Tsɔ wo yi ɖada ɖe gbedoxɔ si le Yerusalem la me, eye na woagbugbɔ Mawu ƒe xɔ la atu ɖe afi si wònɔ tsã.”\n16 Ale Sesbazar va, eye wòɖo Mawu ƒe xɔ si le Yerusalem la gɔme anyi; eye wole etutu dzi tso ɣemaɣi va se ɖe fifia, ke womekpɔ wu enu o.’\n17 “Eya ta ne enyo fia ŋu la, ekema woaku nu me le fia ƒe kesinɔnudzraɖoƒe le Babilon afi ma, ne woakpɔe ɖa be ele eme vavã be Fia Kores ɖe gbe be woagbugbɔ Mawu ƒe xɔ ma atu ɖe Yerusalem hã; eye ale si fia la tso nya me le nya sia ŋu la, negblɔe ɖo ɖe mí.”\n1 Ɣemaɣie Fia Dario ɖe gbe woku nu me le nuŋlɔɖidzraɖoƒewo, afi si wodzraa nu veviwo ɖo le Babilon la me.\n2 Eye woke ɖe agbalẽ xatsaxatsa aɖe ŋu le mɔ́ sesẽ si le Ekbatana le Media nutoa me, eye nyatakaka si le emee nye esi:\n3 “Le Fia Kores ƒe ƒe gbãtɔ me la, Fia Kores de se le Mawu ƒe xɔ si le Yerusalem la ŋu be: ‘Woagbugbɔ xɔ la atu wòanye teƒe si woasa vɔ le, woaɖo egɔme anyi, eye wòakɔ abɔklugui blaade akeke abɔklugui blaade,\n4 eye woatsɔ kpe gãwo aɖo amli etɔ̃, eye amli ɖeka nanye ati; woaxe eŋu fewo tso fiaƒe me.\n5 Azɔ hã, woagbugbɔ Mawu ƒe aƒe la me sikanu kple klosalonu siwo Nebukadnezar lɔ tso gbedoxɔ si nɔ Yerusalem me va Babilon la ayii, ne woatsɔ wo ada ɖe wo teƒe le gbedoxɔ si le Yerusalem la me, eye woada wo ɖe Mawu ƒe xɔ la me.’\n6 “Eya ta Tatenai, si nye nutodziɖula le nuto si le Tɔsisi la godo, Setar-Bozenai kple miaƒe hadɔwɔla siwo nye nutodziɖula siwo ƒe ɖoƒe ɖiɖi wu, siwo le nuto si le Tɔsisia godo me—mite ɖa tso afi ma!\n7 Miɖe asi le Mawu ƒe xɔtudɔ ma ƒe nya me. Yudatɔwo ƒe nutodziɖula la kple Yudatɔwo ƒe ametsitsiwo agbugbɔ Mawu ƒe xɔ la atu ɖe afi si wònɔ tsã.\n8 Azɔ hã mele se dem tso nu si miawɔ na Yudatɔwo ƒe ametsitsi siawo be woagbugbɔ Mawu ƒe xɔ ma atu ŋu: Miɖe ga le fia ƒe kesinɔnudzraɖoƒe tso adzɔ si woxɔna tso nuto si le Tɔsisia godo me na ŋutsu siawo enumake be woatsɔ ayi dɔa dzi, eye migaxe mɔ na wo o.\n9 Eye ne nu bubu aɖe gahiã, eɖanye nyitsuiwo, agbowo, alẽviwo ɖe dziƒo ƒe Mawu la ƒe numevɔsawo ŋu, eɖanye lu, dze, wain kple ami o, mina woatsɔe ana wo ɖaa gbe sia gbe dedie, abe ale si ko nunɔla siwo le Yerusalem agblɔe ene,\n10 ne woayi edzi anɔ vɔ siwo dzea dziƒowo ƒe Mawu la ŋu la sam, eye woanɔ gbe dom ɖa ɖe fia la kple viawo ƒe agbe ta.\n11 Eye mele gbe ɖem be, ame sia ame si ada se sia dzi la, woaɖe ati le eƒe xɔ me ahee ɖe eŋu, eye eƒe aƒe atrɔ azu dua ƒe nugododeƒe le nya sia ta.\n12 Eye Mawu si na eƒe ŋkɔ le afi ma la naɖe fia sia fia si ado eƒe asi ɖa be yeagblẽ sedede sia me alo agbã Mawu ƒe xɔ sia si le Yerusalem la ɖa le zi dzi, eye wòatu nu kple dukɔ sia dukɔ si awɔ nenema la hã. Nye Dario ye de sea. Mina woawɔe kaba.”\n13 Eye Tatenai, si nye nutodziɖula le nuto si le Tɔsisia godo, Setar-Bozenai kple woƒe hadɔwɔlawo wɔ nu sia nu si ƒe se Fia Dario de dzi enumake.\n14 Eye Yudatɔwo ƒe ametsitsiwo yi xɔ la tutu dzi le nyagblɔɖila Hagai kple Zakariya, Ido tɔgbuiyɔvi, ƒe nyagblɔɖi siwo do ŋusẽ wo la nu; eye wowu enu le Israel ƒe Mawu la ƒe sedede kpakple Kores, Dario kple Persia-fia Artasasta ƒe sedede nu.\n15 Wowu xɔ la nu le dzinu Adar ƒe ŋkeke etɔ̃lia dzi, le Fia Dario ƒe fiaɖuɖu ƒe ƒe adelia me.\n16 Eye Israel-viwo, nunɔlawo, Lewi viwo kple ame siwo nɔ aboyo me tsã la ƒe ame susɔeawo kɔ Mawu ƒe xɔ sia ŋu kple dzidzɔ.\n17 Eye wotsɔ nyitsu alafa ɖeka, agbo alafa eve kple alẽvi alafa ene vɛ ɖe Mawu ƒe xɔ sia ŋu kɔkɔ ŋuti, kple gbɔ̃tsu wuieve be woatsɔ asa nuvɔ̃vɔ ɖe Israel blibo la katã ta, le Israel-toawo ƒe xexlẽme nu.\n18 Eye woɖo nunɔlawo ɖe woƒe hatsotsowo me kple Lewi viwo ɖe woƒe hatsotsowo me, na Mawu ƒe subɔsubɔdɔ si le Yerusalem la wɔwɔ, abe ale si woŋlɔe ɖe Mose ƒe agbalẽ la me ene.\n19 Eye ame siwo nɔ aboyo me tsã la ɖu Ŋutitotoŋkekenyui la le ɣleti gbãtɔ ƒe ŋkeke wuienelia dzi.\n20 Nunɔlawo kple Lewi viwo siaa kɔ wo ɖokuiwo ŋu, ale wo katã ŋu kɔ; wowu Ŋutitotolã na ame siwo katã nɔ aboyo me tsã, wo nɔvi nunɔlawo kple woawo ŋutɔwo.\n21 Eye Israel-vi siwo gbɔ tso aboyo me la ɖui, hekpe ɖe ame sia ame si wɔ ɖeka kpli wo heɖe eɖokui ɖa tso anyigbadzidukɔwo ƒe nu makɔmakɔwo gbɔ be yewoasubɔ Afetɔ, Israel ƒe Mawu la ŋuti.\n22 Eye woɖu Amɔwɔ Maʋamaʋã Bolo Ŋkekenyui la ŋkeke adre kple dzidzɔ, elabena Afetɔ na wokpɔ dzidzɔ, eye wòtrɔ Asiria-fia ƒe dzi ɖe wo ŋu wòdo alɔ wo, le Mawu vavã la, si nye Israel ƒe Mawu la, ƒe dɔ la wɔwɔ me.\n1 Le nu siawo megbe, le Persia-fia Artasasta ƒe fiaɖuɣi la, Ezra trɔ gbɔ. Enye Seraya vi, Azariya vi, Hilkiya vi,\n2 Salum vi, Zadok vi, Ahitub vi,\n3 Amariya vi, Azariya vi, Merayot vi, 4 Zerahiya vi, Uzi vi, Buki vi,\n5 Abisua vi, Finehas vi, Eleazar vi, nunɔlawo ƒe tatɔ Aron ƒe vi.\n6 Ezra sia trɔ gbɔ tso Babilon. Enye Mose ƒe Se si Afetɔ, Israel ƒe Mawu la tsɔ na la gbugbɔŋlɔla bibi aɖe. Fia la lɔ̃ ɖe nu siwo katã wòbia dzi nɛ, elabena Afetɔ eƒe Mawu ƒe asi le edzi.\n7 Eya ta Israel-viwo dometɔ aɖewo, nunɔlawo, Lewi viwo, hadzilawo, agbonudzɔlawo kple gbedoxɔmesubɔlawo dometɔ aɖewo yi Yerusalem le Fia Artasasta ƒe ƒe adrelia me.\n8 Eye Ezra va ɖo Yerusalem le ɣleti atɔ̃lia me, le fia la ƒe ƒe adrelia me.\n9 Elabena eya ŋutɔ ɖoe be yewoaho le Babilon le ɣleti gbãtɔ ƒe ŋkeke gbãtɔ dzi, eye le ɣleti atɔ̃lia ƒe ŋkeke gbãtɔ dzi la, eva ɖo Yerusalem, le eƒe Mawu ƒe asi nyui si le edzi la ta.\n10 Elabena Ezra dzra eƒe dzi ɖo, ne wòadzro Afetɔ ƒe Se la me ahawɔ edzi, eye wòafia ɖoɖowo kple ʋɔnudɔdrɔ̃ ŋuti mɔfiamewo le Israel.\n11 Agbalẽ si Fia Artasasta tsɔ na nunɔla Ezra si nye nugbugbɔŋlɔla, ame si nye Afetɔ ƒe sedede kple ɖoɖo siwo wòtsɔ na Israel la srɔ̃la bibi la, me nyawoe nye esi:\n12 “Artasasta, fiawo ƒe fia, le nya sia ŋlɔm na nunɔla Ezra, si nye dziƒowo ƒe Mawu la ƒe Se la gbugbɔŋlɔla: Wò ŋutifafa nede blibo. Azɔ\n13 mede se be, Israel dukɔ si kpɔtɔ le nye dziɖuƒe la kple woƒe nunɔlawo kpakple Lewi viwo dometɔ ɖe sia ɖe si lɔ̃ be yeayi Yerusalem kpli wò la, neyi faa.\n14 Elabena fia la kple eƒe adaŋudela adreawoe le dɔwòm be nàyi aɖaku nu me akpɔ be wole wɔwɔm ɖe wò Mawu ƒe Se si le asiwò la dzi le Yuda kple Yerusalem hã,\n15 eye nàtsɔ klosalo kple sika si fia la kple eƒe adaŋudelawo lɔ̃ faa na Israel ƒe Mawu, ame si ƒe nɔƒe le Yerusalem, la ayii,\n16 hekpe ɖe klosalo kpakple sika siwo katã nèxɔ le Babilon nutowo katã me, kple nu siwo dukɔ la kple nunɔlawo, ame siwo na nu faa ɖe woƒe Mawu ƒe aƒe si le Yerusalem ŋu la, ŋuti.\n17 Eye nàtsɔ ga sia aƒle nyitsuwo, agbowo, alẽviwo kple wo ŋuti nuɖuvɔsawo kpakple wo ŋuti nunovɔsawo, eye nàtsɔ wo asa vɔ le wò Mawu ƒe aƒe la me vɔsamlekpui si le Yerusalem la dzi.\n18 “Eye nu sia nu si nyo wò kple nɔviwòwo ŋu miebe miatsɔ klosalo kple sika susɔea awɔe la, miwɔe le mia Mawu la ƒe lɔlɔ̃nu nu.\n19 Eye nu siwo katã wotsɔ na wò ɖe wò Mawu ƒe aƒe la ŋuti subɔsubɔdɔa ŋu la, tsɔ wo na le Mawu ŋkume le Yerusalem.\n20 Eye nu bubu siwo hiã le wò Mawu ƒe xɔ la ŋu, si wòle na wò be nàna la, tsɔ wo le fia ƒe kesinɔnudzraɖoƒe la ana.\n21 “Nye Fia Artasasta, mede se na kesinɔnuwo dzi kpɔla siwo katã le nuto si le Tɔsisia godo be, nu sia nu si nunɔla Ezra, dziƒowo ƒe Mawu la ƒe Se la gbugbɔŋlɔla la abia mi la, miwɔe nɛ kaba,\n22 va se ɖe klosalo talento alafa ɖeka, lu kɔr alafa ɖeka, wain baf alafa ɖeka kple ami baf alafa ɖeka dzi kpakple dze ale si nu wodi.\n23 Woawɔ nu sia nu si ƒe se dziƒowo ƒe Mawu la de ɖe dziƒowo ƒe Mawu la ƒe aƒea ŋu la veviedodotɔe, ne dɔmedzoe nagava fia ƒe dziɖuƒe la kple viawo dzi o.\n24 Eye minyae be, mele be miaxɔ adzɔ, nudzɔdzɔ alo mɔtaho tso nunɔlawo kple Lewi viwo, hadzilawo, agbonudzɔlawo, gbedoxɔmesubɔlawo, kple Mawu ƒe xɔ sia ŋu dɔwɔlawo dometɔ aɖeke si o.\n25 “Eye wò Ezra, ɖo nyadrɔ̃lawo kple ʋɔnudrɔ̃lawo le wò Mawu ƒe nunya si le asiwò la nu, ne woadrɔ̃ ʋɔnu dukɔ blibo si le nuto si le Tɔsisia godo, ame siwo katã nya wò Mawu ƒe seawo; eye ame sia ame si menya wo o la, mifia woe.\n26 Eye ame sia ame si mawɔ wò Mawu ƒe Se kple fia ƒe se dzi o la, woadrɔ̃ ʋɔnui kaba, eɖanye be woawui loo anyae ɖa loo ado fe nɛ loo alo adee gaxɔ me o.”\n27 Woakafu Afetɔ, mía tɔgbuiwo ƒe Mawu la, ame si tsɔ nu sia de dzi me na fia la, ne wòaɖo atsyɔ̃ na Afetɔ ƒe xɔ si le Yerusalem!\n28 Eye wòve nunye le fia la kple eƒe adaŋudelawo kple fia la ƒe amegã ŋusẽtɔwo katã ŋkume. Eya ta dzi ɖo ƒonye elabena Afetɔ nye Mawu ƒe asi le dzinye, eye meƒo ame ŋkutawo nu ƒu tso Israel, ne woayi kplim.\n1 Ke ame siawoe nye tatɔ siwo le wo fofowo ƒe aƒekɔawo nu, kple ame siwo gbɔ kplim tso Babilon le Fia Artasasta ƒe fiaɖuɣi, siwo ŋkɔwo woŋlɔ ɖe dzidzimenuŋlɔɖiawo me:\n2 ame si tso Finehas viwo domee nye Gersom; ame si tso Itamar viwo domee nye Daniel; ame si tso David viwo domee nye Hatus;\n3 ame si tso Sekaniya viwo dome, tso Paros viwo domee nye Zakariya, eye woŋlɔ ŋutsu alafa ɖeka blaatɔ̃ ƒe ŋkɔwo kpe ɖe eŋu;\n4 ame si tso Pahat-Moab viwo domee nye Eliyeho-Enai, Zerahiya vi, eye ŋutsu alafa eve kpe ɖe eŋu;\n5 ame si tso Zatu viwo domee nye Sekaniya, Yahaziel vi, eye ŋutsu alafa etɔ̃ kpe ɖe eŋu;\n6 ame si tso Adin viwo domee nye Ebed, Yonatan vi, eye ŋutsu blaatɔ̃ kpe ɖe eŋu;\n7 ame si tso Elam viwo domee nye Yesaya, Ataliya vi, eye ŋutsu blaadre kpe ɖe eŋu;\n8 ame si tso Sefatiya viwo domee nye Zebadiya, Mikael vi, eye ŋutsu blaenyi kpe ɖe eŋu;\n9 ame si tso Yoab viwo domee nye Obadiya, Yehiel vi, eye ŋutsu alafa eve wuienyi kpe ɖe eŋu;\n10 ame si tso Bani viwo domee nye Selomit, Yosifia vi, eye ŋutsu alafa ɖeka blaade kpe ɖe eŋu;\n11 ame si tso Bebai viwo domee nye Zakariya, Bebai vi, eye ŋutsu blaeve vɔ enyi kpe ɖe eŋu;\n12 ame si tso Azgad viwo domee nye Yohanan, Hakatan vi, eye ŋutsu alafa ɖeka kple ewo kpe ɖe eŋu;\n13 ame siwo tso Adonikam viwo dome, siwo nye mlɔetɔwo ƒe ŋkɔwoe nye Elifelet, Yeiel kple Semaya, eye ŋutsu blaade kpe ɖe wo ŋu;\n14 ame siwo tso Bigvai viwo domee nye Utai kple Zabud, eye ŋutsu blaadre kpe ɖe wo ŋu.\n15 Eye meƒo wo nu ƒu ɖe tɔsisi, si ɖo ta Ahava la nu; eye míeƒu asaɖa anyi ɖe afi ma ŋkeke etɔ̃. Gake esi melé ŋku ɖe dukɔ la kple nunɔlawo dome la, nyemekpɔ Lewi vi aɖeke le afi ma o.\n16 Eya ta medɔ woɖayɔ Eliezer, Ariel, Semaya kple Elnatan, Yarib, Elnatan, Natan, Zakariya kple Mesulam, siwo nye ame ŋkutawo kpakple Yoyarib kple Elnatan, siwo nye nufialawo vɛ.\n17 Eye medɔ wo ɖo ɖe Ido, ame si nye tatɔ le Kasifiya la gbɔ. Megblɔ na wo be woagblɔ na Ido kple nɔvia siwo nye gbedoxɔmesubɔlawo le Kasifiya be woakplɔ subɔlawo vɛ na mí ɖe mía Mawu ƒe aƒe la ŋu.\n18 Eye le mía Mawu ƒe asi nyui si le mía dzi ta la, wokplɔ ŋutsu dzeaɖaŋu si ŋkɔe nye Serebiya vɛ na mí tso Israel-vi Lewi ƒe tɔgbuiyɔvi Mahli ƒe viwo dome hekpe ɖe viawo kple nɔviawo ŋu: wole ame wuienyi;\n19 kple Hasabiya hekpe ɖe Yesaya si tso Merari ƒe dzidzimeviwo dome kple nɔviawo kpakple viawo ŋu: wole ame blaeve.\n20 Eye gbedoxɔmesubɔla siwo David kple amegãwo tsɔ na ɖe Lewi viwo ƒe subɔsubɔdɔ ŋu la le alafa eve kple blaeve, eye woŋlɔ wo katã ƒe ŋkɔwo ɖi.\n21 Eye meɖe gbeƒã le Ahava-tɔsisi la nu be woatsi nu adɔ, ne míabɔbɔ mía ɖokuiwo ɖe anyi le mía Mawu la ŋkume, ahabia takpɔkpɔ le míaƒe mɔzɔzɔa me, eye be wòakpɔ míawo ŋutɔwo, mía viwo kple míaƒe nunɔamesiwo katã ta.\n22 Ekpe ŋu nam be mabia aʋakɔ kple sɔdolawo fia la, ne woakpɔ mía ta tso míaƒe futɔwo si me le mɔa dzi, elabena míegblɔ na fia la be: “Mía Mawu ƒe asi nyui le ame siwo katã dinɛ la dzi, ke eɖea eƒe ŋusẽ kple dziku ɖe ame siwo katã gblẽnɛ ɖi la ŋu.”\n23 Eya ta míetsi nu dɔ, eye míebia nu sia mía Mawu, eye wòɖo to míaƒe kukuɖeɖe la.\n24 Azɔ meɖe ame wuieve le nunɔlawo ƒe tatɔwo dome ɖe vovo, siwo nye Serebiya kple Hasabiya hekpe ɖe wo nɔvi ewo ŋu.\n25 Eye meda klosalo, sika, ŋudɔwɔnuawo kple nu siwo fia kple eƒe adaŋudelawo kple eƒe amegãwo kpakple Israel-vi siwo nɔ afi ma dzɔ ɖe Mawu ƒe aƒe la ŋu la na wo.\n26 Ale meda klosalo talento alafa ade blaatɔ̃ kple klosalonu alafa ɖeka, siwo ƒe kpekpeme le talento eve, kple sika talento alafa ɖeka de asi na wo,\n27 tsɔ kpe ɖe agba goboe sue blaeve, siwo ƒe kpekpeme le dariko akpe ɖeka, kpakple ŋudɔwɔnu eve siwo wotsɔ akɔbli nyuitɔ siwo le dzo dam wɔ, eye woƒe home de sikatɔ nu la ŋu.\n28 Eye megblɔ na wo be: “Ame kɔkɔewoe mienye na Afetɔ, eye ŋudɔwɔnuawo nye nu kɔkɔewo, eye klosalo kple sika la nye lɔlɔ̃nu faa nunana na Afetɔ, mia tɔgbuiwo ƒe Mawu la.\n29 Mikpɔ wo dzi nyuie va se ɖe esime miada wo le nunɔlawo kple Lewi viwo ƒe tatɔwo kple Israel ƒe aƒekɔwo ƒe amegãwo ŋkume le Yerusalem, le Afetɔ ƒe aƒe la ƒe xɔwo me.”\n30 Ale nunɔlawo kple Lewi viwo tsɔ klosalo kple sika kple ŋudɔwɔnu siwo woda la be woatsɔ wo ayi mía Mawu ƒe aƒe la me le Yerusalem.\n31 Mlɔeba míeho tso Ahava-tɔsisi la nu le ɣleti gbãtɔ ƒe ŋkeke wuievelia dzi be míayi Yerusalem, eye mía Mawu ƒe asi nɔ mía dzi, eye wòɖe mí tso futɔ kple xadela siwo nɔ mɔa dzi si me.\n32 Ale míeva Yerusalem, eye míenɔ afi ma ŋkeke etɔ̃.\n33 Eye le ŋkeke enelia dzi la, míeda klosalo kple sika kpakple ŋudɔwɔnuawo le mía Mawu ƒe aƒe la me de asi na nunɔla Meremot, Uriya vi, eye Eleazar, Finehas vi, nɔ egbɔ, eye Yozabad, Yesua vi kple Noadiya, Binui vi, ame siwo nye Lewi viwo, hã nɔ wo gbɔ.\n34 Woxlẽ nuawo katã eye woda wo heŋlɔ woƒe kpekpeme blibo la katã ɖi.\n35 Ame siwo nɔ aboyo me tsã, siwo trɔ gbɔ tso aboyo me tsɔ numevɔsawo vɛ na Israel ƒe Mawu la: nyitsu wuieve, ɖe Israel blibo la katã nu, agbo blaasieke vɔ ade, alẽtsui blaadre vɔ adre, gbɔ̃tsu wuieve be woatsɔ asa nuvɔ̃vɔe; wotsɔ nu siawo katã vɛ be woatsɔ asa numevɔ na Afetɔ.\n36 Eye míetsɔ fia ƒe sewo de asi na fia la ƒe nuto gã dziɖulawo kple nutodziɖula bubu siwo le nuto si le Tɔsisia godo, eye wokpe asi ɖe dukɔ la kple Mawu vavã la ƒe aƒe la ŋu.\n1 Esi wonya wu nu siawo nu ko la, amegãwo va gblɔ nam be: “Israel dukɔ la kple nunɔlawo kpakple Lewi viwo meɖe wo ɖokuiwo ɖa tso dukɔ siwo le anyigba mawo dzi, siwo nye Kanaantɔwo, Hititɔwo, Perizitɔwo, Yebusitɔwo, Amonitɔwo, Moabtɔwo, Egiptetɔwo kple Amoritɔwo ƒe ŋunyɔnuwo ŋu o.\n2 Woawo ŋutɔwo kple wo viŋutsuwo ɖe wo vinyɔnuwo dometɔ aɖewo. Eye fifia wo ame siwo nye dzidzime kɔkɔe la tsaka kple dukɔ siwo le anyigba mawo dzi. Amegãawo kple dziɖulaawo koŋ ye xɔ ŋgɔ le nuteƒemawɔmawɔ sia me.”\n3 Ke esi mese nya sia ko la, medze nye awu kple nye awu ʋlaya, eye menyɔ nye taɖa kple nye ge ƒe ɖewo, nye nu ku eye mebɔbɔ nɔ anyi ɖi.\n4 Eye ame sia ame si dea bubu Israel ƒe Mawu la ƒe nyawo ŋu la ƒo ƒu ɖe gbɔnye le aboyomeawo ƒe nuteƒemawɔmawɔ ta, esime nye nu ku mebɔbɔ nɔ anyi ɖi va se ɖe fiẽnuɖuvɔsaɣi.\n5 Le fiẽnuɖuvɔsaɣi la, metso le nye nuxaxa la me, eye nye awu kple nye awu ʋlaya kpɔtɔ le dzedze le ŋunye, eye medze klo heke nye abɔwo me na Afetɔ nye Mawu.\n6 Eye megblɔ be: “Oo nye Mawu, ŋu le kpeyem, eye wòte ɖe dzinye be mawu mo dzi na wò, Oo nye Mawu, elabena míaƒe vodadawo dzi ɖe edzi gbɔ mía ta, eye míaƒe fɔɖiɖi la kɔ yi ɖatɔ keke dziƒowo ke.\n7 Tso mía tɔgbuiwo ŋɔli ke la, fɔɖiɖi gã aɖe le mía dzi va se ɖe egbe sia; eye le míaƒe vodadawo ta wotsɔ mía kple míaƒe fiawo kpakple míaƒe nunɔlawo de asi na anyigbadzifiawo, na yi kple aboyoɖeɖe, na haha kple ŋukpedodo, abe ale si wòle egbe sia ene.\n8 Ke azɔ la, Afetɔ mía Mawu, ève mía nu vie, esi nèkpɔtɔ ame aɖewo ɖi na mí, eye nèna dedienɔƒe mí le wò nɔƒe kɔkɔe la, ne míaƒe ŋku dzi nakɔ, Oo mía Mawu, ne agbe vi aɖe nagaɖo mía me le míaƒe kluvinyenye la me.\n9 Elabena togbɔ be kluviwo míenye hã la, mía Mawu megblẽ mí ɖi le míaƒe kluvinyenye la me o; ke boŋ eve mía nu le Persia-fiawo ŋkume, ne wòana agbe nagaɖo mía me, ne míafɔ mía Mawu ƒe aƒe la ɖe te, ne míaɖɔ eƒe gli gbagbãwo ɖo, ne wòana gli nanɔ mía si le Yuda kple Yerusalem.\n10 “Azɔ mía Mawu, nya kae míagblɔ le esia megbe? Elabena míegblẽ wò sededewo ɖi,\n11 se siwo nède na mí to wò subɔla nyagblɔɖilawo dzi be: ‘Anyigba si dzi yim miele be miaxɔe wòazu mia tɔ la, anyigba makɔmakɔ wònye le anyigba la dzi dukɔwo ƒe nuwɔna makɔmakɔwo ta, le woƒe ŋunyɔnuwɔwɔ si wotsɔ yɔ edzi tso go ɖeka me va se ɖe go kemɛ me le woƒe makɔmakɔnyenye ta la ŋuti.\n12 Eya ta migatsɔ mia vinyɔnuwo na wo viŋutsuwo o, eye migaɖe wo vinyɔnuwo na mia viŋutsuwo o; migadi woƒe ŋutifafa kple dzidzedze gbeɖe o, ne ŋusẽ naɖo mia ŋu, eye miaɖu anyigba la ƒe nu nyuitɔwo, eye miaxɔe na mia viwo wòazu wo tɔ tegbee.’\n13 Eye le nu siwo katã va dzɔ ɖe mía dzi le míaƒe nu tovo wɔwɔwo kple míaƒe fɔɖiɖi gã la ta megbe la—elabena Oo mía Mawu, mèhe to na mí ɖe míaƒe vodadawo nu o, eye nèna mí ame siwo le afi sia la kpɔtɔ ɖi—\n14 ɖe míagada wò sededewo dzi ake, eye míana srɔ̃ɖekadodo nanɔ mía kple dukɔ siwo wɔa ŋunyɔnu siawo domea? Ðe màdo dziku ɖe mía ŋu ale gbegbe be nàtsrɔ̃ mí keŋkeŋ eye ame aɖeke masusɔ alo atsi agbe oa?\n15 Oo Afetɔ, Israel ƒe Mawu, wò la èle dzɔdzɔe, elabena míawoe nye agbetsila siwo kpɔtɔ ɖi, abe ale si wòle egbe sia ene. Kpɔ ɖa, míele ŋkuwòme le míaƒe fɔɖiɖi la me, elabena míate ŋu anɔ te ɖe ŋkuwòme le esia ta o.”\n1 Esi Ezra nɔ gbea dom ɖa, eye wònɔ eɖokui me ʋum, nɔ avi fam hetsyɔ akɔ anyi ɖe Mawu vavã la ƒe aƒe la ŋgɔ la, Israel-viwo ƒe ha gã aɖe, si me tɔwo nye ŋutsuwo, nyɔnuwo kple ɖeviwo, va ƒo ƒu ɖe egbɔ, eye dukɔ la nɔ avi fam vevie.\n2 Eye Sekaniya, Yehiel vi, si tso Elam viwo dome gblɔ na Ezra be: “Míawo la, míewɔ nuteƒe na mía Mawu la o, elabena míeɖe dutanyɔnuwo tso anyigba la dzi dukɔwo dome. Gake mɔkpɔkpɔ gali na Israel le esia ŋuti.\n3 Azɔ mina míabla nu kple mía Mawu la, ne míaɖe nyɔnuawo katã kple vi siwo wodzi la ɖa, le Afetɔ kple ame siwo dea bubu mía Mawu ƒe sedede la ŋu la ƒe mɔfiafia nu. Mina míawɔ ɖe Sea dzi.\n4 Tso, elabena wò dɔdeasie, eye míele megbe na wò. Sẽ ŋu, eye nàwɔe.”\n5 Ale Ezra tso, eye wòna tatɔ, siwo tso nunɔla Lewi viwo kple Israel blibo la katã dome la ka atam be yewoawɔ ɖe nya sia dzi. Ale woka atam.\n6 Azɔ Ezra tso le Mawu vavã la ƒe aƒe la ŋgɔ, eye wòyi Yehohanan, Eliyasib vi, ƒe xɔ me. Esi wòyi afi ma la, meɖu nu alo no tsi hã o, elabena ele nu xam le aboyomeawo ƒe nuteƒemawɔmawɔ la ŋuti.\n7 Azɔ wona woɖe gbeƒã le Yuda kple Yerusalem blibo la be aboyomeawo katã nava ƒo ƒu ɖe Yerusalem;\n8 eye ame si mava le ŋkeke etɔ̃ me abe ale si amegãwo kple ametsitsiawo ɖoe ene o la, woaɖo asi eƒe nunɔamesiwo katã dzi, eye woaɖe eya ŋutɔ ɖa le aboyomeawo ƒe ha la me.\n9 Eya ta Yuda kple Benyamin ŋutsuwo katã va ƒo ƒu ɖe Yerusalem le ŋkeke etɔ̃ me le ɣleti asiekelia ƒe ŋkeke blaevelia dzi. Dukɔ blibo la katã bɔbɔ nɔ Mawu vavã la ƒe aƒe la ƒe xɔxɔnu, eye wole ƒoƒom kpakpakpa le nya si do mo ɖa kple tsidzadza gã la ta.\n10 Eye nunɔla Ezra tso hegblɔ na wo be: “Miewɔ nuteƒe o, elabena mieɖe dutanyɔnuwo, eye miena Israel ƒe fɔɖiɖi dzi ɖe edzi.\n11 Azɔ miʋu mia ɖokuiwo me na Afetɔ, mia tɔgbuiwo ƒe Mawu la, eye miwɔ eƒe lɔlɔ̃nu. Miɖe mia ɖokuiwo ɖa tso anyigba la dzi dukɔwo kple dutanyɔnu siawo ŋu.”\n12 Eye ha blibo la katã gblɔ kple gbe sesẽ be: “Míelɔ̃ be míawɔ nya si nègblɔ la dzi pɛpɛpɛ.\n13 Ke hã dukɔ la sɔ gbɔ, eye wònye tsidzaɣi. Manya wɔ be woatɔ ɖe xexe o, eye menye ŋkeke ɖeka alo eve ƒe dɔe o, elabena míaƒe aglãdzedzea nu sẽ ŋutɔ le nya sia me.\n14 Eya ta míeɖe kuku, mina míaƒe amegãwo nanɔ ha blibo la teƒe; eye ame siwo katã le míaƒe duwo me, siwo ɖe dutanyɔnuwo la nava le ɣeyiɣi ɖoɖiawo dzi, eye du sia du ƒe ametsitsiwo kple eƒe ʋɔnudrɔ̃lawo nava kpli wo, va se ɖe esime míana mía Mawu ƒe dɔmedzoe helĩhelĩ si wòdo ɖe mía ŋu la nu nafa le nya sia me.”\n15 Gake Yonatan, Asahel vi kple Yahzeya, Tikva vi, tsi tsitre ɖe nya sia ŋu; eye Mesulam kple Sabetai, siwo nye Lewi viwo de wo dzi.\n16 Ke aboyometsolawo wɔ nu si dzi woda asi ɖo; eye nunɔla Ezra kple tatɔ siwo le wo fofowo ƒe aƒekɔawo nu siwo katã ƒe ŋkɔwo woyɔ ɖekaɖeka la, ɖeɖe va ƒo ƒu le ɣleti ewolia ƒe ŋkeke gbãtɔ dzi ne woagalé ŋku ɖe nya la ŋu;\n17 eye kaka ɣleti gbãtɔ ƒe ŋkeke gbãtɔ naɖo la, wokpɔ ŋutsu siwo katã ɖe dutanyɔnuwo ƒe nya la gbɔ vɔ.\n18 Eye wokpɔ be nunɔlawo ƒe vi aɖewo hã ɖe dutanyɔnuwo: ame siwo tso Yesua, Yehozadak vi, ƒe viwo kple nɔviawo domee nye Maaseya, Eliezer, Yarib kple Gedaliya.\n19 Gake wodo ŋugbe be yewoaɖe asi le yewo srɔ̃wo ŋu, eye esi yewoɖi fɔ ta la, yewoana agbo ɖeka ɖe yewoƒe fɔɖiɖi la ta.\n20 Ame siwo tso Imer viwo domee nye Hanani kple Zebadiya;\n21 ame siwo tso Harim viwo domee nye Maaseya, Eliya, Semaya, Yehiel kple Uziya;\n22 ame siwo tso Pashur viwo domee nye Elioenai, Maaseya, Ismael, Netanel, Yozabad kple Eleasa.\n23 Ame siwo tso Lewi viwo domee nye Yozabad, Simei kple Kelaya (si wogayɔna be Kelita), Petahiya, Yuda kple Eliezer;\n24 ame si tso hadzilawo domee nye Eliyasib; ame siwo tso agbonudzɔlawo domee nye Salum, Telem kple Uri.\n25 Ame siwo tso Paros viwo dome le Israel ye nye Ramiya, Yiziya, Malkiya, Miyamin, Eleazar, Malkiya kple Benaya;\n26 ame siwo tso Elam viwo domee nye Mataniya, Zakariya, Yehiel, Abdi, Yeremot kple Eliya;\n27 ame siwo tso Zatu viwo domee nye Elioenai, Eliyasib, Mataniya, Yeremot, Zabad kple Aziza;\n28 ame siwo tso Bebai viwo domee nye Yehohanan, Hananiya, Zabai, kple Atlai;\n29 ame siwo tso Bani viwo domee nye Mesulam, Maluk, Adaya, Yasub, Seal kple Yeremot;\n30 ame siwo tso Pahat-Moab viwo domee nye Adna, Kelal, Benaya, Maaseya, Mataniya, Bezalel, Binui kple Manase;\n31 ame siwo tso Harim viwo domee nye Eliezer, Yisiya, Malkiya, Semaya, Simeon,\n32 Benyamin, Maluk kple Semariya;\n33 ame siwo tso Hasum viwo domee nye Matenai, Matata, Zabad, Elifelet, Yeremai, Manase kple Simei;\n34 ame siwo tso Bani viwo domee nye Maadai, Amram, Uel,\n35 Benaya, Bedeya, Keluhi,\n36 Wania, Meremot, Eliyasib,\n37 Mataniya, Matenai kple Yaasu;\n38 ame siwo tso Binui viwo domee nye Simei,\n39 Selemiya, Natan, Adaya,\n41 Azarel, Selemiya, Semariya,\n42 Salum, Amariya kple Yosef;\n43 ame siwo tso Nebo viwo domee nye Yeiel, Matitiya, Zabad, Zebina, Yadai, Yoel kple Benaya.\n44 Ame siawo katã ɖe dutanyɔnuwo, eye woɖe asi le nyɔnuawo kple wo viwo ŋu.


Gbetakpɔxɔ—Tata Si Míesrɔ̃na | July 2003\nNukatae woyɔ Satana le Hebritɔwo 2:14 (NW) be “amesi te ŋu wua ame”?\nKpuie ko la, Paulo nɔ fiafiam be Satana ŋutɔ ate ŋui alo ate ŋu ato eƒe dɔlawo dzi ahe ku ava amegbetɔwo dzi. Ema tae Yesu gblɔ le Satana ŋu be “amewula wònye tso gɔmedzedzea.”—Yohanes 8:44.\nTɔtɔ ate ŋu ado mo ɖa ku ɖe Hebritɔwo 2:14 ŋu le alesi gbegɔmeɖeɖe aɖewo ɖe emee ta, si gblɔ be “ku ƒe ŋusẽ” le Satana si alo “kpɔ ŋusẽ ɖe ku dzi.” (King James Version; Revised Standard; New International Version; Jerusalem Bible) Gɔmeɖeɖe siawo ate ŋu ana wòadze abe ɖee ŋusẽ si seɖoƒe meli na o ye le Satana si be wòate ŋu awu amesiame si wòlɔ̃ ene. Gake eme kɔ ƒã be menye aleae nyaa le o. Ne aleae wòle la, anye ne etsrɔ̃ Yehowa subɔlawo vɔ ɖa le anyigba dzi gbaɖegbe ke.—Mose I, 3:15.\nHelagbe me nya si gɔme woɖe le gbegɔmeɖeɖe aɖewo me be “kpɔ ŋusẽ ɖe ku dzi” kple “amesi te ŋu wua ame” le New World Translation me lae nye “kraʹtos tou tha·naʹtou.” Tou tha·naʹtou nye nyagbɔgblɔ ƒomevi aɖe si fia “ku.” Zi geɖe la, Kraʹtos fia “ŋusẽ, alo ŋutete.” Le Theological Dictionary of the New Testament ƒe numeɖeɖe nu la, efia “ŋusẽ ƒe anyinɔnɔ alo alesi wòɖe dzesii ke menye alesi wozãe o.” Eyata, le Hebritɔwo 2:14 la, Paulo menɔ fiafiam be ŋusẽ si seɖoƒe meli na o ye le Satana si ɖe ku dzi o. Ke boŋ ele asi fiam ŋutete si le Satana si be wòate ŋu awu ame.\nMɔ kawo nue Satana tona ‘hea ku vɛ’? Le Hiob ƒe agbalẽa me la, míexlẽ nu le nudzɔdzɔ aɖe si le etɔxɛ le mɔ aɖe nu ŋu. Ŋutinyaa gblɔ be Satana zã ahomya ‘tsɔ wu’ Hiob ƒe viwoe. Gake de dzesii be, Satana te ŋu wɔ esia le Mawu ƒe mɔɖeɖe dzaa ko ta, eye wona mɔe elabena wole nya vevi aɖe gbɔ kpɔm. (Hiob 1:12, 18, 19) Ke hã, Satana mete ŋu wu Hiob ŋutɔ ya o. Womeɖe ema ƒe mɔ nɛ o. (Hiob 2:6) Esia fia be togbɔ be Satana te ŋu wu nuteƒewɔla aɖewo ɣeaɖewoɣi hã la, mehiã be míavɔ̃ be ate ŋu aɖe míaƒe agbe ɖa ɣesiaɣi si dze eŋu o.\nSatana toa amegbetɔwo hã dzi wua amewo. Esia wɔe be Kristotɔ geɖewo ku le woƒe xɔse ta, nuvlowɔha siwo do dɔmedzoe ye wu wo dometɔ aɖewo loo alo dziɖuɖumegãwo alo ʋɔnudrɔ̃la nufitifitiwɔlawo ɖe gbe be woawu wo madzemadzee.—Nyaɖeɖefia 2:13.\nGakpe ɖe eŋu la, Satana toa amegbetɔ ƒe gbɔdzɔgbɔdzɔwo dzi wua amewo ɣeaɖewoɣi. Le keke Israel-viwo ŋɔli ke la, nyagblɔɖila Bileam ɖo aɖaŋu na Moabtɔwo be woable Israel-viwo nu be ‘woatrɔ aʋu le Yehowa yome.’ (Mose IV, 31:16) Esia na Israel-vi 23,000 kple edzivɔwo ku. (Mose IV, 25:9; Korintotɔwo I, 10:8) Nenema ke ame aɖewo dzea Satana ƒe “aɖaŋu vɔ̃wo” me egbea wòblea wo dea gbɔdɔdɔ ƒe agbegbegblẽnɔnɔ alo mawumavɔ̃mavɔ̃ ƒe nuwɔna bubuwo me. (Efesotɔwo 6:11) Nyateƒee, amesiawo mekuna enumake ya o. Gake woate ŋu abu agbe mavɔ ƒe mɔnukpɔkpɔa, eye le mɔ ma nu la, Satana wu wo.\nTogbɔ be míenya be ŋutete le Satana si be wòawɔ nuvevi ame hã la, mele be míavɔ̃ nɛ yakatsyɔ o. Esi Paulo gblɔ be Satana te ŋu wua ame la, egagblɔ kpee be Kristo ku ale be ‘wòaɖi gbɔ Satana eye wòaɖe amesiwo katã nɔ kluvinyenye me to vɔvɔ̃ na ku me le woƒe agbenɔɣiwo katã me.’ (Hebritɔwo 2:14, 15) Ẽ, Yesu xe tafea eye wòto esia me ɖe ameƒomea si xɔ edzi se la tso nuvɔ̃ kple ku ƒe kluvinyenye me.—Timoteo II, 1:10.\nNyateƒee, nya sia nana woyia ŋugble me ʋĩ be woase be Satana te ŋu hea ku vɛ, ke hã kakaɖedzi le mía si be Yehowa ate ŋu agbugbɔ aɖe nu vevi ɖesiaɖe si Satana kple eƒe dɔlawo awɔ mí la ɖa. Yehowa ka ɖe edzi na mí be Yesu si wofɔ ɖe tsitre la ‘agblẽ Abosam ƒe dɔwɔwɔwo.’ (Yohanes I, 3:8) To Yehowa ƒe ŋusẽ me la, Yesu afɔ ame kukuwo ɖe tsitre eye to esia wɔwɔ me la, aɖe ku ŋutɔ ɖa. (Yohanes 5:28, 29) Mlɔeba la, Yesu aɖe Satana ƒe ŋusẽa ƒe seɖoƒe afia le mɔ wɔdɔɖeamedzi aɖe nu ne edee aʋli me. Ɣemaɣi Satana aɖo afisi wòatsrɔ̃e ɖa tegbee azɔ.—Nyaɖeɖefia 20:1-10.\nw03 7/1 axa 30\nLɔlɔ̃ Nye Nu Vevi Aɖe\nAlesi Woatu Lɔlɔ̃ Vavãtɔ Ðoe\nLɔlɔ̃ si Ƒo Ðesiaɖe Ta\n“Exe Teƒe Gbɔlo aɖe le Nye Dzi Me”\nAmewo Subɔsubɔ Ðea Ame Ŋutɔ Ƒe Vevesese Dzi Kpɔtɔna\nAme Tsɛwo Ðe Biblia Gɔme\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2003\nGBETAKPƆXƆ—TATA SI MÍESRƆ̃NA July 2003


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Malayalam Maltese Moore Myanmar Norwegian Nzema Ossetian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tsonga Turkish Turkmen Ukrainian Vietnamese Xhosa Yoruba Zulu\nNu si nèhiã: Dzeɖoɖo ƒe ŋutete\nDzeɖoɖo le vevie eye ate ŋu\nakpe ɖe ŋuwò nàse dziwòlawo gɔme.\nakpe ɖe ŋuwò nàse nu si tae dziwòlawo gbe be yewomawɔ nu si nèbia wo o la gɔme.\nLe nyateƒe me la, ne èdina be woana ame tsitsiwo ƒe mɔnukpɔkpɔwo ye la, ke ehiã be nàtu ale si woɖoa dze tso nyawo ŋu abe ame tsitsi ene la ƒe ŋutete ɖo. Aleke nàwɔe?\nSrɔ̃ ale si nàɖu wò seselelãme dzi. Dzeɖoɖo nyui bia ɖokuidziɖuɖu. Biblia gblɔ be: “ Bometsila dudua eƒe dɔmedzoe katã kɔna ɖi; ke nunyala fa enu emegbe. ”—Lododowo 29:11.\nNu ka míewɔnɛ? Ƒo asa na nugbenugbewɔwɔ, adãɖoɖo, dzikudodo ado ʋɔ gblaa alo ado dziku anɔ afɔ zim anyi le aƒea me. Ne èwɔa nu mawo la, ɖeko woagaxɔ ablɔɖe aɖewo le asiwò boŋ, womana ablɔɖe geɖe wu wò o.\nDze agbagba nàse dziwòlawo ƒe nyawo gɔme. Le kpɔɖeŋu me, mítsɔe be dziwòlawo medi be yewoaɖe mɔ na wò nàyi hadomewɔna aɖe teƒe o. Esi nànɔ nya hem kpli wo teƒe la, àte ŋu abia wo boŋ be:\n“Ðe mialɔ̃ mayi ne ame tsitsi aɖe si dzi mieka ɖo akplɔm yia?”\nAte ŋu adzɔ hã be dziwòlawo malɔ̃ ɖe edzi na wò o. Gake ne èse nu si ŋuti wotsi dzi ɖo gɔme la, awɔe be nàdo susu nyui aɖe ɖa si dzi woate ŋu ada asi ɖo.\nToɖoɖo dziwòlawo sɔ kple fe aɖe si nènyi le gadzraɖoƒe aɖe xexe ene, ne èxea fea ɖe game dzi la, woaka ɖe dziwò ahaɖo ŋu ɖe ŋuwò (agado ga geɖe na wò).\nNa dziwòlawo naka ɖe dziwò. Tsɔe be ame aɖe doa ga le gadzraɖoƒe aɖe. Ne exea fe ɖe game dzi la, gadzraɖoƒea ava ka ɖe edzi eye woate ŋu alɔ̃ ado ga gbogbo aɖe nɛ gɔ̃ hã ɣebubuɣi.\nNenema ke wòle le aƒe me hã. Ènyi toɖoɖo ƒe fe le dziwòlawo ŋu. Eya ta ne èyi edzi nɔa woƒe sewo dzi dam la, megawɔ nuku na wò ne womegakana ɖe dziwò tututu alo womegakana ɖe dziwò kura o. Míate ŋu agblɔ le kpɔɖeŋunyagbɔgblɔ nu be “wotutu ŋkɔwò le gadzraɖoƒea.”\nGake ne èwɔa nuteƒe, le nu suewo gɔ̃ hã me la, anɔ eme be dziwòlawo aka ɖe dziwò le etsɔme.


Biblica® Se aɖeke mebla Biblia zazã o Agbenya La™ Mateo 1\nYesu Kristo ƒe dzidzime\n1 Yesu Kristo nye Abraham kple Fia David ƒe dzidzimevi; eƒe dzidzimegbalẽ lae nye esi:\n2 Abraham dzi Isak,\nIsak dzi Yakob,\neye Yakob dzi Yuda kple nɔviawo,\n3 Yuda dzi Perez kple Zera, ame siwo dadae nye Temar,\nPerez dzi Hezron,\nHezron hã dzi Ram,\n4 Ram dzi Aminadab,\nAminadab dzi Naheson,\nNahson dzi Salmon,\n5 Salmon hã dzi Boaz, ame si dadae nye Rahab.\nBoaz dzi Obed, ame si dadae nye Rut.\nObed dzi Yese.\n6 Yese dzi Fia David,\nDavid dzi Solomo, ame si dadae nye Uria srɔ̃ kpɔ.\n7 Solomo dzi Rehoboam,\nRehoboam dzi Abiya,\neye Abiya hã dzi Asa.\n8 Asa dzi Yehosafat,\nYehosafat dzi Yoram,\nYoram dzi Uzia,\n9 Uzia dzi Yotam,\nYotam dzi Ahaz,\nAhaz dzi Hezekia,\n10 Hezekia dzi Manase,\nManase dzi Amon,\nAmon dzi Yosia.\n11 Yosia dzi Yekonia kple nɔviawo le esime woɖe aboyo Israel dukɔa yi Babilonia.\n12 Le aboyomenɔnɔ le Babilonia megbe la,\nYekonia dzi Sealtiel,\nSealtiel dzi Zerubabel,\n13 Zerubabel hã dzi Abihud,\nAbihud dzi Eliakim,\neye Eliakim dzi Azɔ.\n14 Azɔ dzi Zadok,\nZadok dzi Akim,\nAkim dzi Elihud,\n15 Elihud dzi Eleaza,\nEleaza dzi Matan,\nMatan hã dzi Yakob,\n16 eye Yakob dzi Yosef, ame si nye Maria, Yesu Kristo dada srɔ̃.\n17 Ale tso Abraham dzi va se ɖe Fia David dzi la, dzidzimeawo katã le wuiene, eye tso Fia David ŋɔli va se ɖe esime woɖe aboyo Israel yi Babilonia la, dzidzimeawo le wuiene, nenema ke tso aboyomenɔɣi va se ɖe Kristo dzi hã le dzidzime wuiene.\n18 Yesu Kristo dzidzi va yi ale: Wodo Maria, Yesu dada ŋugbe na Yosef be wòaɖe, gake hafi woava kpe la, wokpɔ be Maria fɔ fu to Gbɔgbɔ Kɔkɔe la me. 19 Azɔ Yosef, ame si wodo eƒe ŋugbe na la nye nuteƒewɔla, eya ta medi be yeado ŋukpe Maria le dutoƒo o; eɖoe be yeagbee le adzame.\n20 Ke esi wònɔ nu siawo ŋu bum la, mawudɔla aɖe ɖe eɖokui fiae le drɔ̃eƒe, yɔe gblɔ nɛ be, “Yosef, David ƒe vi, mègavɔ̃ srɔ̃wò Maria kpɔkplɔ be wòava nɔ gbɔwò o, elabena fu si wòfɔ la, Gbɔgbɔ Kɔkɔe la mee wòtso. 21 Adzi ŋutsuvi, eye nàna ŋkɔe be Yesu, elabena eyae aɖe eƒe amewo tso woƒe nu vɔ̃wo me.”\n22 Esiawo katã va eme be, woawu Aƒetɔ ƒe nya si wògblɔ ɖi to Nyagblɔɖila dzi la nu be, 23 “Ɖetugbi si menya ŋutsu o la afɔ fu, eye wòadzi ŋutsuvi, eye woayɔ eƒe ŋkɔ be, Imanuel” (si gɔmee nye, “Mawu li kpli mí ”).\n24 Esi Yosef nyɔ la, ewɔ ɖe mawudɔla la ƒe gbe dzi, eye wòyi ɖakplɔ Maria va eƒe aƒe mee abe srɔ̃a ene. 25 Ke Yosef mede asi eŋu o, va se ɖe esime wòdzi viŋutsuvi la, eye wòna ŋkɔe be Yesu.


1 Timoteo 5 - Holy Bible [Ewe Bible 1913] - (1Ti 5)\nMegawo ɖe ame tsitsi ta o, keboŋ xlɔ̃ nui abe fofo ene, ɖekakpuiwo abe nɔviŋutsuwo ene,\nnyɔnu tsitsiwo abe dadawo ene, ɖetugbiwo abe nɔvinyɔnuwo ene le dzadzɛnyenye katã me.\nKe ne viwo alo mamayɔviwo le ahosia ɖe si la, woasrɔ̃ alesi woawo nusi adze Mawu ŋu la le woa ŋutɔwo ƒe aƒe me gbã, eye woaɖo teƒe na wo dzia wo: elabena esia nyo le Mawu ŋku me.\nKe nyɔnu, si nye ahosi vavã, eye amea ɖeke meli nɛ o la, tsɔa eƒe mɔkpɔkpɔ ɖoa Mawu dzi, eye wònɔa kukuɖeɖewo kple gbedodoɖawo dzi zã kple keli.\nKe ahosi, si tsa eɖokui de asi na agbeɖuɖu la, ele agbe henye ame kuku.\nEye de nusiawo ƒe se na wo, bene woanɔ anyi mokaka manɔŋui.\nMegatia ahosi, si mexɔ ƒe blaade haɖe o la o: Amesi nye ŋutsu ɖeka srɔ̃,\namesi kpɔ ɖaseɖiɖi nyui le dɔwɔwɔ nyuiwo ŋuti; ne enyia viwo, ne ewɔa amedzro, ne eklɔa ame kɔkɔewo ƒe afɔ ŋuti, ne ekpena ɖe fukpelawo ŋuti, ne enɔa ɖo nyui sia do nyui wɔwɔ yome.\nKe gbe ahosi, siwo metsi haɖe o; elabena ne wodze ha ɖe Kristo ŋuti la, wodina be, yewoaɖe srɔ̃,\neye fɔbubu sia li na wo bena, wotrɔ gbã nyateƒetɔnyenye la.\nEye wosrɔ̃a kuviawɔwɔ hã henɔa tsatsam tso aƒe me yi aƒe me; eye menye, kuvia ɖeɖeko wowɔna o, ke boŋ wonye nu kpoloe ƒolawo kple yakanuwɔlawo hã henɔa nya madzetowo gblɔm.\nEyata mele didim bena, ahosi, siwo metsi haɖe o la, naɖe srɔ̃, adzi viwo, akpa woƒe aƒewo dzi, bene woagaɖe mo na adikãtɔ la, ne wòadzu hame la o.\nElabena amea ɖewo trɔ xoxo dze Abosam yome.\nKe ne ahosiwo le ŋutsu xɔsetɔa ɖe alo nyanu xɔsetɔa ɖe si la, wòakpe ɖe wo ŋuti, eye woaganye agba na hame la o, bene hame la nate ŋu akpe ɖe amesiwo nye ahosi vavãwo la ŋuti.\nElabena ŋɔŋlɔ la gblɔ be: „Megabla nu na nyitsu, si le mɔli tugum la o,“ eye: „Dɔtsɔla dze eƒe fetu.“\nNe wotso hamemegãa de nu la, megaxɔe o, negbe le ɖaseɖila eve alo etɔ̃ nu ko.\nAmesiwo wɔ nuvɔ̃ la, ka mo na wo le amewo katã ŋku me, bene mamleawo hã navɔ̃.\nMele atam kam na wò le Mawu kple Kristo Yesu kpakple mawudɔla tiatiawo ŋku me bena, nalé nusiawo me de asi, eye amea ɖewo ƒe nu naganyo ŋuwò awu amea ɖewo o, eye megawɔ naneke alé go ɖeka me awu bubu o.\nAmea ɖewo ƒe nuvɔ̃wo dze ƒã hedze wo ŋgɔ yi ɖe ʋɔnudɔdrɔ̃ me, ke amea ɖewo hã li, siwo ƒe nuvɔ̃wo dze wo yome.\nNenema ke dɔwɔwɔ nyuiwo hã li, siwo dze ƒã, eye esiwo to vovo la, womate ŋu aɣla wo o.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Icelandic Igbo Indonesian Italian Japanese Kannada Korean Latvian Lithuanian Malagasy Malayalam Myanmar Norwegian Polish Portuguese Punjabi Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu\nVICTORIA, si ŋu míeƒo nu tso le nyati gbãtɔa me gblɔ na eƒe ahiãvi si ŋkɔe nye Bill be yemaɖe fua o. Victoria gblɔ be: “Mese le ɖokuinye be ame gbagbee nɔ nye dɔ me. Eye esi mekpɔe be ne mekpɔtɔ nɔ Bill gbɔ la, makpɔ dzinye le nye fufɔɣia o ta la, meʋu dzo le egbɔ.”\nGake emegbe la, Bill va trɔ eƒe susu eye wòlɔ̃ be yeaɖe Victoria. Ke hã, ewɔ na wo be asesẽ na yewo be yewoakpɔ yewo viŋutsua dzi. Victoria gblɔ be: “Ʋu menɔ mía si o, ga menɔ mía si o, eye awu kple nunɔamesi ʋɛ aɖewo koe nɔ mía si. Bill ƒe fetu mesɔ gbɔ o, eye atixɔ aɖe me koe míeva xaxa ɖo, ke hã, dzi meɖe le mía ƒo o.”\nAme bubuwo hã to nɔnɔme sesẽwo me le esi womenɔ mɔ kpɔm na fu o ta. Gake woawo hã gbe be yewomaɖe fua o. Nu kae kpe ɖe wo ŋu woɖoe kplikpaa be yewomaɖe fua o eye wote ŋu kpe akɔ kple nuteɖeamedzi siwo fufɔfɔ alo vidzidzi si ŋu womewɔ ɖoɖo ɖo o, alo esi womedi hafi o, la dzi kpɔkpɔ hena vɛ? Nu vevi si kpe ɖe wo ŋue nye wɔwɔ ɖe aɖaŋuɖoɖo xɔasi siwo le Biblia me dzi.\nƑo Asa Na Nuwɔwɔ Dzitsitsitɔe—Wɔ Ðoɖo Siwo Dzi Nàte Ŋu Awɔ Ðo\nBiblia gblɔ nya sia si me nunya le be: ‘Veviedola ƒe tameɖoɖo hea viɖe vɛ, ke ame si tsi klokloklo la, dea hiã aƒe.’—Lododowo 21:5.\nLe Connie, si nye vidada si si viŋutsuvi etɔ̃ nɔ, siwo dometɔ ɖeka nye nuwɔametɔ gome la, ekpɔe be vi bubu dzidzi nye agba si awu tsɔtsɔ na ye. Egblɔ be: “Míekpɔ be maganya wɔ be míakpɔ vi bubu hã dzi o. Eya ta míenɔ fua ɖeɖe ŋu bum.” Gake hafi woatsɔ dzitsitsi awɔ nyametsotso la, nyɔnua ka eta na eƒe dɔwɔhati si ŋkɔe nye Kay. Kay kpe ɖe eŋu wòkpɔe be ame ŋutɔŋutɔe nɔ eƒe dɔ me, eye esia na wòtrɔ eƒe susu.\nGake Connie hiã kpekpeɖeŋu ŋutɔŋutɔ be wòawɔ ɖoɖo ɖe eƒe nɔnɔmea ŋu. Esi wònye be Connie ƒe nɔgã aɖe nɔ nutoa me ta la, Kay do susu ɖa be wòate ɖe eŋu. Esi wòte ɖe nɔgãa ŋu la, elɔ̃ faa be yeakpe ɖe eŋu. Tsɔ kpe ɖe eŋu la, Connie srɔ̃ di dɔ bubu kpe ɖe eƒe dɔwɔɖui ŋu eye woʋu yi aƒe si ƒe xɔfe mexɔ asi boo o me. Esia kpe ɖe wo ŋu wote ŋu kpɔ vi yeye sia si wodzi la dzi.\nKay kpe ɖe Connie ŋu hã be wòxɔ kpekpeɖeŋu tso habɔbɔ siwo naa kpekpeɖeŋu ame siwo fɔ fu evɔ womenɔ mɔ kpɔm nɛ o la gbɔ. Le dukɔ geɖewo me la, kpekpeɖeŋunahabɔbɔ siawo tɔgbi li siwo naa kpekpeɖeŋu vidada siwo le hiã me. Woate ŋu ato Internet alo telefon xexlẽdzesigbalẽ siwo nɔa agbalẽdzraɖoƒewo dzi ake ɖe habɔbɔ siawo ŋu. Kpekpeɖeŋudidi ate ŋu abia agbagbadzedze geɖe, gake “veviedola ƒe tameɖoɖo” ye kpɔa dzidzedze.\nLɔ̃ Ðe Edzi Be Ame Gbagbee Le Vidzidɔa Me\nBiblia gblɔ be: “Nunyala to ŋku ɖe ta, ke bometsila zɔa viviti me.”—Nyagblɔla 2:14.\nNyɔnu nyanu meŋea aɖaba ƒua nyateƒenyawo dzi abe ɖe wòle ‘viviti me zɔm’ ene o. Ewɔa ‘ŋku si le ta ŋu,’ si fia eƒe tamebubuŋutete la, ŋu dɔ. Esia kpena ɖe eŋu wòtea ŋu daa eƒe nuwɔnawo me tsonuwo kpɔ nyuie. Eya ta to vovo na ame si ŋea aɖaba ƒua nu si le edzi yim le eƒe vidzidɔ me dzi la, nyɔnu nyanu ya sea veve ɖe fugboe si le eƒe dɔ me la nu heɖea afɔ tsɔ kpɔa eta.\nEsi woɖe ale si ɣleti eve ƒe fugboe nɔ le ɖetugbui aɖe, si ŋkɔe nye Stephanie, si nɔ fuɖeɖe ŋu bum la ƒe dɔ me la fiae le mɔ dzi la, Stephanie gblɔ be: “Mete avifafa. Megblɔ na ɖokuinye be: Nu ka ta mawu nane si me agbe le ɖo?”\nÐetugbui bubu aɖe si fɔ fu evɔ meɖe srɔ̃ o, si ŋkɔe nye Denise, hã kpɔe be ame ŋutɔŋutɔ si le agbe ye nɔ yeƒe dɔ me. Esi eƒe ahiãvi tsɔ ga nɛ hegblɔ nɛ be, “yi nàɖaɖe fua” la, Denise biae be: “Èbe mayi aɖaɖe fua? Nyemate ŋu awɔ nu sia gbeɖe o!” Egbe be yemawu ye via o.\nNu Si Amegbetɔvɔvɔ̃ Ate Ŋu Awɔ\nNe amewo le nya ƒom ɖe ame bubuwo nu be woaɖe fu la, nunya anɔ eme be wo dometɔ siwo tso nya me xoxo be yewoaɖe fua la nade ŋugble tso Biblia ƒe lododo sia si gblɔ be, ‘Amegbetɔvɔvɔ̃, mɔ̃e wònye ɖea ame; ke ame si ɖoa dzi ɖe Yehowa ŋu la, woakpɔ eta,’ la ŋu.—Lododowo 29:25.\nEsi Monica si xɔ ƒe wuiadre la nɔ dzadzram ɖo be yeadze asitsatsa ŋuti nunyasrɔ̃suku gɔme la, eƒe ahiãvi do fui. Dadaa si nye ahosi, si nɔ vi atɔ̃ dzi kpɔm la, ƒe dzi gbã. Eƒe didie nye be ye vinyɔnua nasrɔ̃ dɔ aɖe ale be eme nava nyo na eya teti wòado le yewoƒe ahedadaa me. Mɔkpɔkpɔbuɖeame wɔe be dadaa te tɔ ɖe edzi be Monica naɖe fua. Monica gblɔ be: “Esi ɖɔktaa biam be medi be maɖe fua hã la, meɖo eŋu nɛ be ‘Ao!’”\nEsi Monica dada kpɔ be etsɔme nyui si yedi be wòasu ye via si mate ŋu ava eme nɛ o eye wòbu nuteɖeamedzi siwo vi bubu dzi kpɔkpɔ ahe vɛ ŋu la, enya via le aƒe me. Monica yi ɖanɔ nɔgãa gbɔ. Kwasiɖa ʋɛ aɖewo megbe la, dadaa trɔ eƒe susu eye wòɖe mɔ nɛ be wòatrɔ ava aƒea me ava dzi ɖevia. Monica dada kpe ɖe eŋu le Leon, ŋutsuvi si wòdzi la dzi kpɔkpɔ me, eye wòtsi va zu ɖevi nyui aɖe si mamaa lɔ̃na vevie.\nMenye ƒometɔwo ye ƒo nya ɖe nyɔnu srɔ̃tɔ aɖe si ŋkɔe nye Robin ya nu o, ke boŋ ame bubu kura ye. Robin gblɔ be: “Esi mefɔ fu la, nye ɖɔkta wɔ atike nam tsɔ da ayikumedɔ aɖe nam hafi va do nye fua kpɔ. Egblɔ nam be ɖikeke mele eme o be ɖevi si madzi la ƒe susu ƒe dɔwɔwɔ atsi megbe vevie.” Eya ta ɖɔktaa xlɔ̃ nui be wòaɖe fua. Robin gblɔ be: “Meɖe Biblia ƒe nukpɔsusu ku de agbe ŋu me nɛ. Megblɔ nɛ be, nyemate ŋu aɖe fua o.”\nTogbɔ be susu nɔ nya si gblɔm ɖɔktaa nɔ la me hã la, menye nu si ade Robin ƒe agbe afɔku me o. * Robin gblɔ yi edzi be: “Esi meva dzi vinyenyɔnuvia eye wodoe kpɔ zi geɖe la, dodokpɔawo ɖee fia be ɖeko eƒe susu ƒe dɔwɔwɔ tsi megbe vie, eye nu vi aɖe gblẽ le eƒe ahɔhɔ̃ hã ŋu, si wɔe be eƒe abɔkawo kple afɔkawo me mesẽ nyuie o. Ewɔa nu sia nu kloe nyuie. Fifia si wòxɔ ƒe 15 la, eƒe nuxexlẽ le nyonyom ɖe edzi gbe sia gbe. Nyemelɔ̃a nu le egbɔ kura o, eye medaa akpe na Yehowa zi geɖe gbe sia gbe ɖe eta.”\nXɔlɔ̃dzedze Mawu Doa Ŋusẽ Ame\nBiblia gblɔ be: “Mawu dzea xɔlɔ̃ ame siwo [wɔa eƒe lɔlɔ̃nu].”—Psalmo 25:14, American Standard Version.\nNu si kpɔ ŋusẽ ɖe ame geɖe dzi wogbe be yewomaɖe fu o ye nye ale si wo Wɔla sena le eɖokui me tso nuwɔna sia ŋu la ŋu bubu. Woa kple Mawu dome xɔlɔ̃wɔwɔa ta kpɔkpɔ kple nu si dzea eŋu wɔwɔ ye nye nu vevitɔ na wo. Didi sia koŋ ye do ŋusẽ Victoria si ŋu míeƒo nu tso va yi. Egblɔ be: “Mexɔ edzi se vevie be Mawue naa agbe, eye nyemekpɔ mɔ aɖe agbe si wòna la ɖa o.”\nEsi Victoria dze Biblia sɔsrɔ̃ gɔme movevieɖoɖotɔe la, woa kple Mawu dome xɔlɔ̃wɔwɔa me va sẽ ɖe edzi. Egblɔ be: “Esi metso nya me be nyemaɖe fua o la, ena mese le ɖokuinye me be mía kple Mawu dome va le kplikplikpli wu eye wòna medi be mawɔ nu si dzea eŋu le nye agbenɔnɔ ƒe akpa sia akpa. Ne medo gbe ɖa hebia eƒe mɔfiafia la, nu sia nu dzea edzi nam nyuie.”\nXɔlɔ̃dzedze Mawu, ame si nye Agbedzɔƒe la, nana be míedea asixɔxɔ deto agbe si le vidzidɔ me ŋu. (Psalmo 36:10) Gakpe ɖe eŋu la, Mawu ate ŋu ana “ŋusẽ si gbɔ dzɔdzɔmetɔ ŋu” be wòakpe ɖe funɔ kple eƒe ƒomea ŋu woate ŋu akpe akɔ kple kuxi siwo fufɔfɔ si ŋu womewɔ ɖoɖo ɖo o la hena vɛ. (2 Korintotɔwo 4:7) Ne ame siwo wɔ nyametsotso si wɔ ɖeka kple Mawu ƒe nukpɔsusu le agbe ŋu la trɔ kpɔ megbe la, alekee wosena le wo ɖokuiwo me le nyametsotso si wowɔ ŋu?\nMeve Wo O\nFɔbuameɖokui alo blanuiléle ƒe seselelãme si nu gbea tsotso kple blanuiléle le vi ƒe ku ta meɖea fu na dzila siawo o. Ɣeyiɣi aɖe megbe la, wova kpɔnɛ dzea sii be fetue “fufɔfɔ” nye, ke menye fiƒodee o! (Psalmo 127:3) Connie, ame si ŋu míeƒo nu tso va yi la, lɔ̃ ɖe esia dzi le vidzidzi gaƒoƒo eve pɛ ko megbe! Dzi dzɔe ale gbegbe be eƒo ka na eƒe dɔwɔhati Kay hegblɔ ale si gbegbe wòkpɔ dzidzɔ ɖe mɔnukpɔkpɔ si su esi be wòahe vianyɔnuvi suea la nɛ. Dzi dzɔ Connie ale gbegbe, eye wògblɔ kpee be: “Enye nyateƒe vavã be Mawu yraa ame siwo wɔa nu si dzea eŋu.”\nNu ka tae nuwɔwɔ le ɖekawɔwɔ me kple Mawu ƒe nukpɔsusu ɖea vi ŋutɔ? Elabena ɖe Mawu, ame si nye Agbedzɔƒe la, na woŋlɔ eƒe se kple dzidzenuwo ɖe Biblia me be woaɖe vi na míawo ŋutɔwo “bena wòanyo na [mí].”—5 Mose 10:13.\nLe Victoria kple Bill, ame siwo ƒe ŋutinya míetsɔ dze nyati sia kple esi do ŋgɔ nɛ gɔme ƒe nya nu la, nyametsotso si wowɔ be yewomaɖe fua o la he tɔtrɔ gã aɖe va woƒe agbe me. Woɖe eme ale: “Míenyrɔ mía ɖokuiwo ɖe atike muamewo nono me, eye ne ɖe míekpɔtɔ le wo nono dzi la, anye ne míeku xoxo. Gake asixɔxɔdede mía vi si nɔ dɔ me ƒe agbe ŋu na míedzudzɔ, hegbugbɔ de ŋugble tso mía ŋutɔwo ƒe agbe ŋu vevie. Kpekpeɖeŋu si Yehowa Ðasefowo na mí kpe ɖe mía ŋu míetrɔ míaƒe agbenɔnɔ.”\nWo viŋutsu si ŋkɔe nye Lance xɔ ƒe 34 fifia, eye wòɖe srɔ̃ ƒe 12 kple edzivɔe nye esia. Lance gblɔ be: “Tso nye ɖevime ke la, dzinyelawo fiam be maɖe mɔ Biblia nafia mɔm le nye nyametsotsowo wɔwɔ me. Esia ɖe vi na mía kple srɔ̃nye kpakple mía via ale gbegbe be, míekpɔe be míagate ŋu akpɔ dzidzɔ le agbe me wu esia o.” Fofoa, si di gbã be Victoria naɖe fua la, gblɔ be: “Míaƒe lãme bléa fu ne míekpɔ ale si wòsusɔ vie ko míebu mía vi xɔasi sia.”\nGabu Monica, si gbe be yemaɖe fu o togbɔ be dadaa ƒo nya ɖe enu vevie hã, ŋu kpɔ. Egblɔ be: “Kwasiɖa eve le vinyea dzidzi vɔ megbe la, Yehowa Ðasefowo va gbɔnye eye mesrɔ̃ ale si matrɔ asi le nye agbenɔnɔ ŋu wòawɔ ɖeka kple Mawu ƒe sewo. Eteƒe medidi o, mete ale si wòle vevie be woaɖo to Mawue la fiafia vinyeŋutsu, Leon, eye esi ɣeyiɣiawo va nɔ yiyim la, eva lɔ̃ Mawu vevie. Fifia, Leon nye Yehowa Ðasefowo ƒe subɔla siwo srãa woƒe hamewo kpɔ hedoa ŋusẽ wo la dometɔ ɖeka.”\nŊugbledede tso nyametsotso si dadaa wɔ ŋu na Leon gblɔ be: “Nyanya be elɔ̃m nenema gbegbe be meɖem ƒu gbe o togbɔ be woƒo nya ɖe enu vevie hã na be medi be mazã nye agbe le mɔ nyuitɔ kekeake nu atsɔ aɖe nye ŋudzedzekpɔkpɔ afia ɖe Mawu ƒe nunana wɔnuku la ta.”\nNyametsotso si ame siwo va se ale si Mawu bua agbee gɔme la wɔ, be womeɖe vi si ŋu wova le dzidzɔ kpɔm ɖo fifia la ƒe fu o, la meve wo kpɔ o. Woate ŋu agblɔ kple dzi si me yɔ fũu kple akpedada be, “Míeɖe fua o.”—g09 06-E.\n^ mm. 20 Ne eva hiã le vidziɣi be woawɔ nyametsotso le vidadaa alo ɖevia ƒe agbe ta kpɔkpɔ me la, ame siwo nya la lɔ ɖe eme tẽe la ŋutɔe wòle be woawɔ esia ƒe nyametsotso. Gake ale si wowɔ ŋgɔyiyi le dɔdamɔnuwo me le dukɔ geɖe me wɔe be nɔnɔme sia mebɔ o.\nEsi Stephanie kpɔ ale si ɣleti eve ƒe fugboe si nɔ dɔ me nɛ la le la, ena wòtso nya me be yemaɖe fua o\n(Míawoe te fli ƒo xlãe)\nVictoria kple Lance\nVictoria kple Bill egbea, kple Lance, kpakple eƒe ƒomea\nMonica kple via Leon; edzɔa dzi nɛ ŋutɔ be anɔ abe ƒe 36 ene enye sia yetɔ afɔ to sesĩe be yemaɖee aƒu gbe o, eye via hã daa akpe ɖe eta\nƉoe Ɖe Amewo Ɖoe Ɖe Amewo Nu Si Tae Míetiae Be Míaɖe Fua O\ng 7/09 axa 6-9


2 Fiawo 4 | Biblia Le Internet Dzi | Xexe Yeye Gɔmeɖeɖe\n2 Fiawo 4:1-44\nElisa na ahosi aɖe ƒe ami dzi ɖe edzi (1-7)\nSunem nyɔnu aɖe ƒe amedzrowɔwɔ (8-16)\nWoɖo eteƒe na nyɔnu la wòdzi vi; ɖevi la ku (17-31)\nElisa fɔ ɖevi kuku la ɖe tsitre (32-37)\nElisa na wote ŋu ɖu atadi si me aɖi le (38-41)\nElisa na abolo dzi ɖe edzi (42-44)\n4 Ke nyagblɔɖilawo ƒe viwo+ dometɔ aɖe srɔ̃ va fa konyi na Elisa be: “Srɔ̃nye si nye wò dɔla ku, evɔ ènyae nyuie be, wò dɔla vɔ̃a Yehowa ɣesiaɣi.+ Ke fetɔ aɖe va be yeakplɔ vinye eveawo woazu yeƒe kluviwo.” 2 Eye Elisa biae be: “Nu kae mawɔ na wò? Gblɔe nam, nu kae le asiwò le aƒea me?” Eɖo eŋu be: “Naneke mele wò dɔlanyɔnu la si o, negbe amize* ɖeka ko.”+ 3 Eye wògblɔ nɛ be: “Do go nàɖaɣe nugoe ƒuƒluwo le wò aƒelikawo katã si. Xɔ geɖe. 4 Eye nàyi aɖatu ʋɔ ɖe wò kple viwòŋutsuawo nu. Kɔ amia ɖe nugoe siawo katã me, eye nàte esiwo yɔ la ɖe axa dzi.” 5 Eye wòdzo le egbɔ. Esi wòtu ʋɔa ɖe eɖokui kple viaŋutsuawo nu la, wonɔ nugoeawo tsɔm nɛ, eye wònɔ amia kɔm ɖe wo me.+ 6 Esi nugoeawo yɔ la, egblɔ na viaŋutsuawo dometɔ ɖeka be: “Gatsɔ nugoe bubu ɖo ɖem.”+ Ke eɖo eŋu nɛ be: “Nugoe bubu aɖeke megali o.” Ale ami la nu tso.+ 7 Eye nyɔnua yi ɖagblɔe na Mawu vavã la ƒe ame la, eye wògblɔ nɛ be: “Yi nàɖadzra ami la ne nàtsɔ axe wò fewo, eye wò kple viwòwo mianɔ agbe ɖe susɔea nu.” 8 Gbe ɖeka Elisa yi Sunem,+ afi si nyɔnu bubume aɖe le, eye wòƒoe ɖe enu be wòava ɖu nu le ye gbɔ.+ Eye ɣesiaɣi si wòva yina la, edzena toa afi ma ɖua nu. 9 Mlɔeba nyɔnua gblɔ na srɔ̃a be: “Meka ɖe edzi be ame si va toa mía gbɔ edziedzi la, Mawu ƒe ame kɔkɔe wònye. 10 Meɖe kuku, na míatu xɔ sue aɖe ɖe xɔa tame,+ eye míatsɔ abati, kplɔ̃, zikpui kple akaɖiti ada ɖe eme. Ne wòadze afi ma ɣesiaɣi si wòva mía gbɔ.”+ 11 Gbe ɖeka Elisa va afi ma, eye wòyi xɔtaxɔ la me hemlɔ anyi. 12 Eye wògblɔ na eƒe subɔvi Gehazi+ be: “Yɔ Sunam+ nyɔnu la nam.” Eye wòyɔe wòva tɔ ɖe eŋkume. 13 Eye Elisa gblɔ na Gehazi be: “Meɖe kuku, gblɔ nɛ be, ‘Èdze agbagba geɖe ɖe mía ta.+ Nu kae woawɔ na wò?+ Nya aɖe li woagblɔ na fia+ alo aʋafia ɖe nuwòa?’” Nyɔnua ɖo eŋu be: “Mía detɔwo domee mele.” 14 Eye wògabia Gehazi be: “Ekema nu kae woawɔ nɛ?” Eye wòɖo eŋu be: “Vi mele esi o,+ eye srɔ̃a hã ku amegã.” 15 Enumake Elisa gblɔ nɛ be: “Yɔe vɛ!” Eye wòyɔe wòva tɔ ɖe mɔa nu. 16 Eye wògblɔ nɛ be: “Le ƒe si gbɔna ƒe ɣealewoɣi la, viŋutsuvi anɔ akɔnu na wò.”+ Ke egblɔ be: “Kpao, nye aƒetɔ, Mawu vavã la ƒe ame! Mègable wò dɔlanyɔnu o.” 17 Ke nyɔnu la fɔ fu, eye wòdzi ŋutsuvi le ƒe si kplɔe ɖo ƒe ɣeyiɣi ma tututu dzi, abe ale si ko Elisa gblɔe nɛ ene. 18 Ðevi la va tsi, eye gbe ɖeka edo go yi fofoa gbɔ le nuŋelawo gbɔ. 19 Eye wògblɔ na fofoa be: “Ao, nye ta, nye ta!” Eye fofoa gblɔ na subɔvi la be: “Kɔe yi na dadaa.” 20 Eya ta ekɔe yi na dadaa. Eye ɖevi la bɔbɔ nɔ eƒe ata dzi va se ɖe ɣeɖota, eye wòku.+ 21 Eye wòtsɔe yi ɖamlɔ Mawu vavã ƒe ame+ la ƒe abati dzi, eye wòdo go hetu ʋɔa ɖe enu. 22 Eye wòyɔ srɔ̃a gblɔ be: “Meɖe kuku, ɖo subɔviawo dometɔ ɖeka kple tedzinɔawo dometɔ ɖeka ɖem, ne maƒu du ayi Mawu vavã ƒe ame la gbɔ mava.” 23 Ke srɔ̃a biae be: “Nu ka tae nèle egbɔ yim egbea? Egbe menye dzinu yeye+ alo sabat o ɖe.” Gake nyɔnua gblɔ be: “Mègatsi dzi o, menye nanekee o.” 24 Ale wòbla akpa na tedzinɔ la hegblɔ na eƒe subɔvi la be: “Netsɔ! Mègaxa ɖe tanye adoe ɖɔɖɔɖɔ o, negbe ɖe megblɔe na wò hafi.” 25 Eya ta eyi Mawu vavã ƒe ame la gbɔ le Karmel To la dzi. Esi Mawu vavã ƒe ame la kpɔe le adzɔge ɖaa la, egblɔ na eƒe subɔvi Gehazi be: “Kpɔ ɖa! Sunam nyɔnu lae nye ema ɖaa! 26 Meɖe kuku, ƒu du yi ɖakpee, eye nàbiae be, ‘Èli nyuiea? Srɔ̃wò li nyuiea? Viwòa li nyuiea?’” Eye nyɔnua ɖo eŋu be: “Míeli nyuie.” 27 Esi nyɔnua va Mawu vavã ƒe ame la gbɔ le toa dzi la, enumake elé eƒe afɔwo.+ Eye Gehazi va be yeatutui ɖa, ke Mawu vavã ƒe ame la gblɔ be: “Ðe asi le eŋu, elabena ele nu xam vevie;* gake Yehowa ɣlae ɖem, eye megblɔe nam o.” 28 Eye nyɔnua biae be: “Ðe mebia viŋutsu nye aƒetɔa? Nyemegblɔ be, ‘Mègaflum oa’?”+ 29 Enumake egblɔ na Gehazi be: “Bla ali dzi,+ eye nàtsɔ nye atikplɔ ɖe asi nàyi. Ne èdo go ame aɖe la, mègado gbe nɛ o; eye ne ame aɖe do gbe na wò la, mègalɔ̃ gbe nɛ o. Eye nàtsɔ nye atikplɔ la ada ɖe ŋutsuvi la ƒe mo.” 30 Eye ŋutsuvi la dada gblɔ be: “Zi ale si Yehowa le agbe, eye wò* hã nèle agbe la, nyemadzo le gbɔwò o.”+ Eya ta Elisa tso yi kplii. 31 Ke Gehazi dze wo ŋgɔ va tsɔ atikplɔ la da ɖe ŋutsuvi la ƒe mo, ke gbe aɖeke meɖi o, mekpɔ agbe ƒe dzesi aɖeke le ɖevia ŋu o.+ Ale wòtrɔ yi ɖatu Elisa hegblɔ nɛ be: “Ŋutsuvi la mefɔ o.” 32 Esi Elisa va ɖo aƒea me la, ekpɔ ŋutsuvi kuku si wotsɔ mlɔ eƒe aba dzi la.+ 33 Eye wòge ɖe xɔa me hetu ʋɔa ɖe eya kple ɖevia nu, eye wòde asi gbedodoɖa me na Yehowa.+ 34 Eye wòtso hetsyɔ akɔ ɖe ɖevi la dzi le aba la dzi, etsɔ eƒe nu ɖo eƒe nu kple eƒe ŋkuwo ɖo eƒe ŋkuwo dzi, eye wòtsɔ eƒe asiƒomewo ɖo eƒe asiƒomewo hedra ɖe edzi, ale dzo ɖo lãme na ɖevi la.+ 35 Eye wòzɔ yi, zɔ gbɔ le xɔa me; eye wògayi ɖatsyɔ akɔ ɖe edzi. Ŋutsuvi la nyè zi adre, eye wòʋu ŋku.+ 36 Ale Elisa yɔ Gehazi gblɔ be: “Yɔ Sunam nyɔnu la nam.” Eye wòyɔe wòva egbɔ. Eye wògblɔ nɛ be: “Kɔ viwòa.”+ 37 Eye wòva bɔbɔ tsyɔ mo anyi ɖe eƒe afɔnu; emegbe wòkɔ ɖevi la hedo go. 38 Esi Elisa trɔ yi Gilgal la, dɔ to le anyigba la dzi.+ Nyagblɔɖilawo ƒe viwo+ bɔbɔ nɔ eŋkume, eye wògblɔ na eƒe subɔvi+ be: “Tsɔ nuɖaze gã la ɖo dzo dzi, ne nàwɔ atadi na nyagblɔɖilawo ƒe viwo.” 39 Eya ta wo dometɔ ɖeka do go yi gbe me be yeada ama, ekpɔ gbemeka aɖe, eye wògbe eƒe tsetsewo lɔ ɖe avɔ me wòyɔ. Eye wòva fli wo de zea me, evɔ menya nu si wònye o. 40 Eye wotrɔe tsɔ ɖo ameawo kɔme be woaɖu. Esi wonya ɖu atadi la ƒe ɖe ko la, wodo ɣli be: “Oo, Mawu vavã la ƒe ame, ku le zea me.” Eye womete ŋu ɖui o. 41 Eya ta egblɔ be: “Miku wɔ vɛ.” Esi wòkɔe ɖe zea me la, egblɔ be: “Mitsɔe ɖo ameawo kɔme woaɖu.” Eye aɖi aɖeke megale zea me o.+ 42 Eye ŋutsu aɖe tso Baal-Salisa+ tsɔ ƒobolo blaeve, siwo nye kutsetse gbãtɔwo ƒe abolo+ kple nuku yeye kotoku ɖeka vɛ na Mawu vavã ƒe ame la.+ Eye Elisa gblɔ be: “Tsɔe na ameawo woaɖu.” 43 Ke eƒe subɔvi biae be: “Aleke matsɔ nu sia aɖo ame alafa ɖeka kɔme?”+ Eɖo eŋu be: “Tsɔe na ameawo woaɖu, elabena ale Yehowa gblɔe nye esi: ‘Woaɖui wòakpɔtɔ.’”+ 44 Ale wòtsɔe ɖo wo kɔme, eye woɖui wòkpɔtɔ+ le Yehowa ƒe nya la nu.\n^ Alo, “amigoe.”\n^ Alo, “eƒe luʋɔ le nu xam vevie le ememe.”\n2 Fiawo 4


1 Mose 17 | Biblia Le Internet Dzi | Xexe Yeye Gɔmeɖeɖe\nAbraham azu dukɔ geɖewo fofo (1-8)\nWotrɔ Abram ŋkɔ wòzu Abraham (5)\nAʋatsotso ƒe nubabla (9-14)\nWotrɔ Sarai ŋkɔ wòzu Sara (15-17)\nWodo Isak dzidzi ŋugbe (18-27)\n17 Esi Abram xɔ ƒe blaasieke vɔ asieke la, Yehowa ɖe eɖokui fiae eye wògblɔ nɛ be: “Nyee nye Mawu Ŋusẽkatãtɔ la. Zɔ le ŋkunyeme, eye kpɔtsɔtsɔ* aɖeke meganɔ ŋuwò o. 2 Mabla nu kpli wò,+ eye mana nàsɔ gbɔ agasɔ gbɔ ɖe edzi.”+ 3 Ale Abram tsyɔ mo anyi, eye Mawu gaƒo nu kplii be: 4 “Ke nye la, kpɔ ɖa, mebla nu kpli wò+ be àva zu dukɔ geɖewo fofo.+ 5 Womagayɔ wò be Abram* azɔ o, ke boŋ Abraham* anye wò ŋkɔ, elabena mawɔ wò nàzu dukɔ geɖewo fofo. 6 Mana nàdzi asɔ gbɔ agasɔ gbɔ ɖe edzi ava zu dukɔ geɖe, eye fiawo adzɔ tso mewò.+ 7 “Mawɔ nubabla si le nye kpli wò+ kpakple megbewòviwo dome la dzi le woƒe dzidzimeawo katã me, nubabla mavɔe wòanye, be manye Mawu na wò kple megbewòviwo. 8 Matsɔ anyigba si dzi nènye amedzro+ le, ɛ̃, Kanaan-nyigba blibo la katã ana wò kple megbewòviwo, ne wòanye mia tɔ ɖaa, eye manye woƒe Mawu.”+ 9 Mawu gagblɔ na Abraham be: “Ke wò la, lé nye nubabla la me ɖe asi, wò ŋutɔ kple megbewòviwo siaa le woƒe dzidzimeawo katã me. 10 Esia anye nubabla si le nye kpli mi dome, si me wò kple megbewòviwo mialé ɖe asi: Miaƒe ŋutsuwo katã natso aʋa.+ 11 Woaɖe miaƒe aʋanuyiwo ɖa, ne wòanye nubabla si le nye kpli mi dome la ƒe dzesi.+ 12 Le miaƒe dzidzimewo katã me la, woatso aʋa na mia viŋutsu ɖe sia ɖe si xɔ ŋkeke enyi;+ eɖanye ame si wodzi le aƒea me alo ame si menye wò dzidzimevi o, si woƒle kple ga le amedzro aɖe si. 13 Ŋutsu siwo katã wodzi le aƒewò me kple ŋutsu siwo katã woƒle kple wò ga la, natso aʋa;+ eye nubabla si ƒe dzesi le miaƒe ŋutilã ŋu la nanye nubabla mavɔ. 14 Ne ŋutsu aɖe mena wotso aʋa nɛ o, mena woɖe eƒe aʋanuyi ɖa o la, woatsrɔ̃ ame* ma ɖa le eƒe dukɔ la dome. Etu nye nubabla la.” 15 Mawu gagblɔ na Abraham be: “Mègayɔ srɔ̃wò Sarai*+ be Sarai azɔ o, elabena Sara* anye eŋkɔ. 16 Mayrae, eye mana wòadzi ŋutsuvi na wò;+ ɛ̃, mayrae, eye wòazu dukɔ geɖewo dada; dukɔwo ƒe fiawo adzɔ tso eme.” 17 Ale Abraham tsyɔ mo anyi, eye wòde asi nukoko me hegblɔ le eƒe dzi me+ be: “Ðe woadzi vi na ŋutsu si xɔ ƒe alafa ɖeka laa, eye ɖe Sara, nyɔnu si xɔ ƒe blaasieke la adzi vi nyateƒea?”+ 18 Ale Abraham gblɔ na Mawu vavã la be: “Oo, yra Ismael wòatsi agbe nam ko!”+ 19 Eye Mawu ɖo eŋu be: “Nyateƒee, srɔ̃wò Sara le ŋutsuvi dzi ge na wò godoo, eye nàna ŋkɔe be Isak.*+ Maɖo nye nubabla anyi kplii, si anye nubabla mavɔ na emegbeviwo.*+ 20 Ke mese nya si nègblɔ le Ismael ŋu la hã. Kpɔ ɖa, mayrae, mana wòadzi, eye mana wòasɔ gbɔ agasɔ gbɔ ɖe edzi. Adzi amegã wuieve, eye mana wòazu dukɔ gã aɖe.+ 21 Gake mabla nu kple Isak,+ si Sara adzi na wò le ƒe si gbɔna ƒe ɣealewoɣi.”+ 22 Esi Mawu gblɔ nya siawo na Abraham vɔ la, edzo le egbɔ yi dzi. 23 Gbe ma gbe ke Abraham tso aʋa na via Ismael kple ame siwo katã wodzi le eƒe aƒe me, kpakple ame siwo katã woƒle kple eƒe ga; wotso aʋa na ŋutsu siwo katã le eƒe aƒe me la abe ale si tututu Mawu gblɔ nɛ ene.+ 24 Abraham xɔ ƒe blaasieke vɔ asieke esime wòna wotso aʋa nɛ.+ 25 Eye via Ismael xɔ ƒe wuietɔ̃ esime wotso aʋa nɛ.+ 26 Gbe ma gbe ke Abraham na wotso aʋa na eya kple via Ismael. 27 Ŋutsu siwo katã le eƒe aƒe me, ame siwo katã wodzi le aƒea me kple ame siwo katã wòƒle kple ga le amedzrowo si la hã tso aʋa.\n^ Alo, “fɔɖiɖi.”\n^ Egɔmee nye “Fofo Le Kɔkɔƒe (Wodoe Ðe Dzi).”\n^ Egɔmee nye “Amehawo Fofo; Ame Geɖewo Fofo.”\n^ Ðewohĩ egɔmee nye “Dzreme.”\n^ Egɔmee nye “Fiavinyɔnu.”\n^ Egɔmee nye “Nukoko.”\n^ Egɔmeɖeɖe tẽe, “na eƒe dzidzimeviwo.”


Hiob 10 | Biblia Le Internet Dzi | Xexe Yeye Gɔmeɖeɖe\n‘Nu ka tae Mawu le nu tum kplim?’ (2)\nMawu to vovo na Hiob si nye amegbetɔ (4-12)\n‘Na makpɔ gbɔdzɔe vie’ (20)\n10 “Nye agbe* le ŋu nyɔm nam.+ Eya ta matrɔ nye dzimaɖitsitsiwo aƒo ɖi bababa. Maƒo nu le nye vevesese* helĩhelĩ la ta! 2 Magblɔ na Mawu be: ‘Mègabu fɔm o. Na manya nu si tae nèle nu tum kplim ɖo. 3 Ðe wòaɖe vi aɖe na wò be nàwɔ fu ame,Be nàgbe nu le wò ŋutɔ wò asinudɔwɔwɔ gbɔ+Eye nàkpɔ ŋudzedze ɖe ame vɔ̃ɖi boŋ ƒe adaŋudede ŋua? 4 Menye amegbetɔ ƒe ŋkuwoe le asiwò o ɖe!Alo ɖe nèkpɔa nu abe ale si amegbetɔ kpɔa nui enea? 5 Ðe wò ŋkekewo le abe amegbetɔ ƒe ŋkekewo enea,Alo ɖe wò ƒewo le abe amegbetɔwo tɔ ene,+ 6 Be nànɔ nye vodadawo me kum tsitotsito,Eye nànɔ ŋku kem ɖe nye nu vɔ̃wo mea?+ 7 Ènyae nyuie be nyemeɖi fɔ o;+Eye ame aɖeke mate ŋu axɔm le asiwò me o.+ 8 Wò ŋutɔ wò asiwoe nètsɔ mèm hewɔm,+Ke azɔ èbe yeatsrɔ̃m ɖikaa. 9 Meɖe kuku, ɖo ŋui be anyie nètsɔ mèm,+Ke azɔ èna megatrɔ zu anyi.+ 10 Ðe mètrɔm kɔ ɖi bɔbɔbɔ abe notsi ene,Eye nèna mebla abe notsi babla ene oa? 11 Èfa ŋutigbalẽ kple lãkusi ɖe ŋunye,Eye nède ƒuwo menye hetsɔ lãmeka titriwo lɔ̃m kpe.+ 12 Èna agbem eye wò lɔlɔ̃ nam nu metsi o;Eye nètsɔ beléle tɔxɛ dzɔ nye gbɔgbɔ* ŋu.+ 13 Evɔ nèɖo nu siawo dzaa be yeawɔ.* Menyae nyuie be nu siawo tso gbɔwò. 14 Ne mewɔ nu vɔ̃wo la, wò ŋku anɔ ŋunye,+Eye màtsɔ nye vodada akem o. 15 Ne meɖi fɔ nyateƒe la, ekema baba nam! Eye ne tɔnye dzɔ hã la, nyemate ŋu afɔ ta dzi o,+Elabena vlododo kple fukpekpe yɔm fũu.+ 16 Ne mefɔ ta dzi la, àɖem ɖe nu abe dzata ene+Eye àgaɖe wò ŋusẽ afia ɖe ŋutinye. 17 Àɖo ɖasefo yeyewo ɖe ŋunyeEye àgado dziku ɖe ŋunye ɖe edzi,Ale be fukpekpe natre ɖe fukpekpe nu nam. 18 Ke nu ka tae nèna medo tso vidzidɔ me ya?+ Ðe wòle be maku hafi, anye ne ŋku aɖeke mekpɔm o. 19 Anye ne mele abe ame si menɔ agbe kpɔ o ene;Anye ne wotsɔm tso danye ƒe dɔ me yi ɖaɖi.’ 20 Ðe nye ŋkekewo mele ʋɛ oa?+ Neɖe asi le ŋunye;Neɖe ŋku ɖa le dzinye, ne makpɔ gbɔdzɔe vie,*+ 21 Hafi madzo, eye nyemagatrɔ agbɔ o,+Hafi mayi anyigba si do viviti tsiɖitsiɖi dzi,*+ 22 Ayi anyigba si dzi viviti do ɖo tsiɖitsiɖi,Afi si blukɔ kple tɔtɔ le,Afi si kekeli gɔ̃ hã nye blukɔ le.”\n^ Alo, “le luʋɔ ƒe vevesese.”\n^ Egɔmeɖeɖe tẽe, “nu siawo bè ɖe wò dzi me.”\n^ Alo, “ne makpɔ dzidzɔ vie.”\n^ Alo, “anyigba si dzi viviti kple ku ƒe vɔvɔli le.”


GBE BUBU Afrikaans Albanian Amharic Arabic Armenian Armenian (West) Bislama Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Icelandic Igbo Iloko Indonesian Italian Japanese Korean Lingala Lithuanian Luo Macedonian Malagasy Mizo Moore Myanmar Norwegian Oromo Ossetian Papiamento (Curaçao) Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sepedi Serbian Sesotho (Lesotho) Setswana Seychelles Creole Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Ukrainian Urdu Vietnamese Wolaita Xhosa Zulu\nMÍELE xexe aɖe si me subɔsubɔha vovovowo bɔ ɖo la me. Numekuku aɖe si wowɔ nyitsɔ laa la ɖee fia be subɔsubɔha gã 19 kple subɔsubɔha sue 10,000 lɔƒo sɔŋ ye le xexea me godoo. Subɔsubɔha vovovo siawo na mɔnukpɔkpɔ amewo be woate ŋu awɔ tiatia le wo dome. Ke ɖe subɔsubɔha si nàtia la le veviea?\nAme aɖewo gblɔna be subɔsubɔha vovovoawo nye mɔ vovovo siwo kplɔa amewo yia teƒe ɖeka. Le woawo gome la, mɔ si ame aɖe tia la mele vevie o, elabena le woƒe susu nu la, mɔawo katã ɖo ta teƒe ɖeka ma ke. Wogblɔna be Mawu Ŋusẽkatãtɔ ɖeka koe li, eya ta ele be subɔsubɔhawo katã naɖo ta eyama gbɔ.\nÐe Mɔawo Katã Kplɔa Ame Yia Mawu Gbɔa?\nNu kae Yesu Kristo, si nye mawunyafiala siwo ŋu wodea bubui wu le ŋutinya me dometɔ ɖeka la gblɔ tso nya sia ŋu? Egblɔ na eƒe nusrɔ̃lawo be, “Miyi ɖe agbo bii la me.” Nu ka tae? ‘Elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye ame siwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwoe nye ame siwo kpɔnɛ.’—Mateo 7:13, 14, Biblia Alo Ŋɔŋlɔ Kɔkɔe La—Le Eʋegbe Me.\nÐe Yesu nɔ gbɔgblɔm be subɔsubɔha aɖewo kplɔa ame yia “tsɔtsrɔ̃” me nyateƒea? Alo ɖe wònɔ nu fiam be dzimaxɔsetɔwo koe le mɔ gbadza la dzi, eye ame siwo xɔ Mawu dzi se, eɖanye subɔsubɔha ka ke mee wole o, la le mɔ xaxɛ si kplɔa ame yia agbe me la dzia?\nEsi Yesu gblɔ be mɔ eve koe li megbe teti la, egblɔ be: ‘Mikpɔ mia ɖokui dzi nyuie le aʋatsonyagblɔɖilawo ŋuti; ame siwo vaa mia gbɔ le alẽgbalẽwo me, evɔ le wo me la wonye amegãxi nyanyrãwo.’ (Mateo 7:15, Biblia Alo Ŋɔŋlɔ Kɔkɔe La—Le Eʋegbe Me) Emegbe egblɔ be: ‘Menye ame sia me, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe ame si le Fofonye, si le dziƒowo la, ƒe lɔlɔ̃nu wɔm la koe.’ (Mateo 7:21, Biblia Alo Ŋɔŋlɔ Kɔkɔe La—Le Eʋegbe Me) Ne woyɔ ame aɖe be nyagblɔɖila, alo ne ame aɖe gblɔ be Yesue nye yeƒe “Aƒetɔ” la, susu le eme be míagblɔ be exɔ Mawu dzi se, ke menye dzimaxɔsetɔ o. Eya ta eme kɔ ƒãa be ɖe Yesu nɔ nu xlɔ̃m be menye subɔsubɔhawo katãe nyo o, eye be mele be míaxɔ mawunyafialawo katã dzi ase o.\nÐe Míate Ŋu Ade Dzesi Mɔ Xaxɛ La?\nEsi wònye menye mɔawo katãe kplɔa ame yia Mawu gbɔ o ta la, aleke nàwɔ ake ɖe mɔ xaxɛ si kplɔa ame yia agbe me la ŋu le mɔ akpe geɖe siwo li la dome? Bu kpɔɖeŋu sia ŋu kpɔ: Tsɔe be yebu le du gã aɖe me. Eye èbia kpekpeɖeŋu amewo. Ame aɖe gblɔ na wò kakaɖedzitɔe be nàɖo ta ɣedzeƒe gome. Bubu hã gblɔ na wò be nàɖo ta ɣetoɖoƒe. Eye ame bubu hã gblɔ na wò be àte ŋu atia mɔ ɖe sia ɖe si dze ŋuwò. Mlɔeba la, mɔzɔla bubu aɖe ɖe mɔfiamegbalẽ aɖe si ŋu kakaɖedzi le la ɖe go hefia wò mɔ nyuitɔa. Emegbe etsɔ mɔfiamegbalẽa na wò be wòakpe ɖe ŋuwò le mɔa zɔzɔ me. Ðe kakaɖedzi geɖe wu masu asiwò be yeade teƒe si yim yele la oa?\nNenema kee míehiã mɔfiamegbalẽ aɖe si ŋu kakaɖedzi le hafi míate ŋu atia mawusubɔsubɔ ƒe mɔ nyuitɔa. Ðe agbalẽ aɖe li nenema? Ɛ̃, eli. Mɔfiamegbalẽ mae nye Biblia, si me míexlẽ le be: “Ŋɔŋlɔ sia ŋɔŋlɔ, si tso Mawu ƒe gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me.”—2 Timoteo 3:16, Biblia Alo Ŋɔŋlɔ Kɔkɔe La—Le Eʋegbe Me.\nAnɔ eme be Biblia le mia degbe me, si nàte ŋu azã abe mawusubɔsubɔ ŋuti mɔfiamegbalẽ ene. Magazine sia talawo, siwo nye Yehowa Ðasefowo la, ta Biblia gɔmeɖeɖe aɖe si dzi woate ŋu aka ɖo, si nye New World Translation of the Holy Scriptures (woɖe Biblia sia ƒe akpa aɖe gɔme ɖe Eʋegbe me, si nye Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe). Gake ne menye Yehowa Ðasefoe nènye o la, àdi be yeazã Biblia gɔmeɖeɖe bubuwo le numekukuwɔwɔ tso subɔsubɔha si nyo kple esi menyo o ŋu me. Eya ta le nyati sia kple etɔ̃ siwo kplɔe ɖo me la, Biblia Alo Ŋɔŋlɔ Kɔkɔe La—Le Eʋegbe Me, si nye gɔmeɖeɖe si sɔlemehawo katã zãna la mee woyɔ nyawo tso.\nEsi nèle nyati siwo kplɔe ɖo xlẽm la, tsɔ nu siwo nènya xoxo la sɔ kple nu si Biblia gblɔ. Yesu ƒe nya siwo ku ɖe ale si míawɔ ade vovototo subɔsubɔha si nyo kple esi menyo o dome ŋu la nenɔ susu me na wò. Egblɔ be: “Ati nyui sia ati nyui tsea ku nyui; eye ati manyomanyo tsea ku manyomanyo. Ati nyui mate ŋu atse ku manyomanyo o, eye ati manyomanyo hã mate ŋu atse ku nyui o.” (Mateo 7:17, 18) De ŋugble tso kutsetse nyui etɔ̃ pɛ ko, siwo Biblia gblɔ be woatsɔ ade dzesi ‘ati nyuia’ la ŋu kpɔ.\nƉoe Ɖe Amewo Ɖoe Ɖe Amewo Ðe Subɔsubɔhawo Katã Nyoa?\nw09 8/1 axa 3-4


YAMEƲU sue si si mɔ̃ ɖeka le la ɖe gbe sesĩe esi wònɔ hohom le yameʋudzeƒea, esime ya me nɔ flukpee. Enye nudzɔdzɔ si ŋu nyadzɔdzɔŋlɔlawo tsi dzi ɖo vevie, eye wonɔ eŋu nyawo ŋlɔm henɔ fotowo ɖem, nyatakalawo nɔ nya ʋãmewo biam henɔ vivi dom ɖe eŋu. Ameka ŋue wotrɔ susu ɖo alea gbegbe? Menye yameʋukula xɔhehe ɖeka lae o eye menye yameʋuɖola—si nye ŋutsu tsitsi—lae o, ke boŋ, yameʋua ɖola ƒe vinyɔnuvie. Exɔ ƒe adre.\nNyɔnuvi sue lae gbɔna yameʋua ku ge. Ele be wòaku yameʋua wòagbɔ dzesidenu ɖoɖi aɖe si li xoxo ŋu eye wòaɖo ɖoɖowɔɖi sesẽ aɖe gbɔ. Nyadzɔdzɔŋlɔlawo anɔ lalam le afisi wòava dze ɖo. Eyata togbɔ be ya me mekɔ o hã la, ame etɔ̃awo ge ɖe yameʋua me, eye wona ɖevia nɔ anyi ɖe suɖui dzi be eƒe asi kple afɔwo nate ŋu aɖo yameʋukunu si le eŋkume kple afɔ gbɔ siaa la gbɔ.\nYameʋua ƒe mɔzɔzɔ wu enu kpuie nublanuitɔe. Yameʋua va ge ɖe ya sesẽ aɖe me, si trɔe ɖo ta teƒe bubu, ŋusẽ vɔ le eŋu, eye wòge, eye ame etɔ̃awo katã ku. Nyadzɔdzɔŋlɔlawo lé afɔkua ɖe nu enumake ɖe kafukafu teƒe. Nyadzɔdzɔŋlɔla kple nuŋɔŋlɔmetola ʋɛ aɖewo bu eŋu nenye be nyadzɔdzɔgblɔmɔnuwo wɔ akpa aɖe le afɔkua hehe vɛ me. Ame geɖe va nɔ nya hem be mele be ɖevi aɖeke nagaku yameʋu o. Wowɔ sewo ɖe esia ŋu le United States. Gake togbɔ be wotsi dzi vevie ɖe eŋu eye wokpɔ kuxia gbɔ kpɔnu tsɛwo hã la, kuxi nyadri bubuwo gali kokoko.\nAfɔku ma na amewo bu tame vevie le nusiwo le edzi yim le míaƒe ɣeyiɣiawo me ŋu. Wole du ƒom ɖe ɖeviwo nu hele dzi tsim na wo be woawɔ ame tsitsiwo ƒe dɔwo esi wògakpɔtɔ nye ɖevi dzawo ko. Nyateƒee, menye ɣesiaɣie emetsonuawo nyea nu wɔdɔɖeamedzi alo nu wɔnublanui o. Gake woate ŋu akpɔ ŋusẽ ɖe ame dzi eye woanɔ anyi ɣeyiɣi didi aɖe. Mina míade ŋugble le mɔ ʋɛ aɖewo siwo nu woate ŋu aƒo du ɖe ɖeviwo nu le woƒe ɖevime la ŋu.\nNufiafia Wo Afɔtsɔtsɔe\nEnye nyateƒe be dzilawo tsia dzi ɖe wo viwo ƒe dzidzedzekpɔkpɔ ŋu. Gake ne didi vevie ma trɔ zu dzimaɖitsitsi la, dzilawo ate ŋu ado agba kpekpe na wo viwo, anɔ wo dzi zim wu alesi dze esi wogakpɔtɔ nye ɖevi dzaa ko. Zi geɖe la, edzea egɔme le manyamanya me. Le kpɔɖeŋu me, enye nusi va le bɔbɔm be dzilawo nakplɔ wo vi suewo aɖade kpakpã le suku megbe nuwɔnawo, tso kamedefefewo dzi yiɖase hadzidzi alo ɣeɖuɖu sɔsrɔ̃ dzi me. Zi geɖe la, wogaxɔa nufiala tɔxɛwo kpenɛ.\nNyateƒee, menye nu gbegblẽ be woatu ɖevi ƒe dzɔdzɔmenunanawo alo didiwo ɖo o. Gake ɖe afɔku aɖe le ewɔwɔ wòagbɔ eme mea? Edze ƒã be afɔku ma li ne edze abe wole nya ƒom ɖe ɖevi aɖewo nu akpa wova le abe ame tsitsi siwo dzi kuxiwo sɔ gbɔ ɖo la ene. Time magazine gblɔ be: “Nusrɔ̃ɖoɖowo va xɔ ɖe ablɔɖe si me ɖeviwo nɔna tsã la teƒe; ɖevi siwo wole na be woaɖe dzi ɖi faa va wɔa nu fifia abe anyi dɔsesẽwɔla siwo vu ɖe dɔ ŋu ene.”\nDzila aɖewo kpɔa mɔ be wo viwo nate dɔwo abe kamedefefewo, hadzidzi ene alo nu gã aɖe wɔwɔ. Dzila aɖewo ŋlɔa wo viwo ŋkɔwo ɖe abɔdzokpo sukuwo hafi va dzia wo, eye wonɔa mɔ kpɔm be esia akpe ɖe wo ŋu woakpɔ dzidzedze. Tsɔ kpe ɖe eŋu la, vidada aɖewo dea “funɔwo ƒe yunivɛsiti” siwo me wofiaa haƒoƒo vidzĩ siwo le dɔ me la le. Taɖodzinuae nye be wòana woƒe ahɔhɔ̃ siwo le tsitsim la nagaɖa ɖe edzi.\nLe dukɔ aɖewo me la, wodoa ɖeviwo ƒe nuxexlẽ kple akɔnta ƒe ŋutetewo kpɔna hafi woxɔa ƒe ade. Nuwɔna ma nana woʋli nyawo le nusi wòagblẽ le woƒe seselelãme ŋu. Le kpɔɖeŋu me, nukae dzɔna ɖe ɖevi si “mewɔ dɔ nyuie o” le abɔdzokpo suku ƒe dodokpɔ me, la dzi? David Elkind, amesi ŋlɔ agbalẽ si nye The Hurried Child gblɔ be, sukuwo tsɔa dzitsitsi dea vovototo ɖeviwo me kaba akpa. Elkind he nya be dɔdzikpɔɖoɖowo tae wowɔa esia ɖo ke menye ɖe susu siwo ku ɖe nufiafia ɖeviwo nyuie ŋu tae o.\nÐe viɖe aɖe le ɖeviwo dzizizi be woawɔ nu abe ame tsitsi bibiwo ene esi wogakpɔtɔ nye ɖeviwo la ŋua? Etena ɖe Elkind dzi vevie le alesi amewo va da asi ɖe nukpɔsusu si nye alesi wonana be ɖeviwo nabi le ame tsitsiwo ƒe agbanɔamedziwo tsɔtsɔ ŋu dzi ta. Egblɔ be: “Eɖea nɔnɔme si le mía si be míava alɔ̃ ɖe nyaƒoƒo ɖe egbeviwo nu, si le dzidzim ɖe edzi madzudzɔmadzudzɔe la dzi be enye ‘nusi sɔ.’” Nyateƒee, edze abe nusi nyo na ɖeviwo ŋuti nukpɔsusuwo le tɔtrɔm kabakaba ene.\nDuƒoƒo Ðe Wo Nu be Woaɖu Dzi\nEdze abe dzila geɖewo bunɛ be esɔ eye nunya gɔ̃ hã le eme be woafia wo viwo be dziɖuɖu le vevie ŋutɔ—vevietɔ le kamedefefewo me. Olimpik nunanawo nyea ŋusẽdoamenu na ɖevi geɖewo egbea. Be woate ŋu ava kpɔ aɖabaƒoƒo ʋɛ aɖewo ƒe dzidzɔ si wokpɔna le dziɖuɣi kple agbe si me dzidzeme le le woƒe tsitsime ta la, woƒoa nya ɖe ɖevi aɖewo nu alo ƒoa du ɖe wo nu be woaɖe asi le woƒe ɖevime dzidzɔkpɔkpɔ gɔ̃ hã ŋu.\nBu nyɔnu kamedefefewɔlawo ŋu kpɔ. Wodzea woƒe hehe sesẽ si nana nu tena woƒe ŋutilã suea ŋu ŋutɔ la xɔxɔ gɔme le woƒe ɖevime. Wotsɔa ƒe geɖe dzrana ɖo le susu kple ŋutilã me ɖe Olimpik hoʋiʋliwo ŋu. Ke hã, wo dometɔ ʋɛ aɖewo koe anye dziɖulawo. Ðe amesiwo meɖu dzi o asee le wo ɖokui me be emetsonuawo sɔ ɖe agbagba siwo yewodze le woƒe ɖevime la nua? Mlɔeba la, ɖikeke gɔ̃ hã ate ŋu aɖo amesiwo kpɔ dziɖuɖu me ɖe emetsonuawo ŋu.\nLe seselelãme gome la, woaƒo du ɖe nyɔnuvi ɖevi sue siawo nu le woƒe ɖevime madzudzɔmadzudzɔe be woava zu kamedefefewɔla xɔŋkɔwo. Gake hehe sesẽ mawo ate ŋu agblẽ nu le woƒe ŋutilã si le tsitsim ŋu. Le ame aɖewo gome la, egblẽa nu le woƒe ƒuwo ƒe tsitsi ŋu. Nuɖuɖumadzroame hã ɖea fu na wo. Le wo dometɔ geɖe gome la, ehea woƒe sɔhɛnyenye ɖe megbe—hena ƒe geɖe gɔ̃ hã. Gake nyɔnuvi geɖewo dzea ŋgɔ kuxi siwo to vovo na ema egbea: si nye sɔhɛmeɖoɖo kaba wu.—Kpɔ aɖaka si le etame.\nÐevi Siwo si Nusianu le Negbe Ðevimenɔɣi ƒe Dzidzɔkpɔkpɔ Ko\nNenye be àxɔ nusiwo dzena le modzakaɖefefewo me dzi ase la, àsusui be ɖevimenɔɣi dodzidzɔname fia be woaƒo ame ɖokui ɖe agbeɖunu ƒomeviwo katã me. Dzila aɖewo dagbana vevie be yewoana ŋutilã me dzidzeme ɖesiaɖe si yewoate ŋui la nasu wo viwo si, tsɔ kpe ɖe aƒe siwo me nusianu le, modzakaɖenu gbogbo aɖewo, kple awu xɔasiwo ŋu.\nKe hã, ɖevi ʋɛ siwo wonyina alea va ƒoa wo ɖokui ɖe ahanono, atikevɔ̃ɖiwo zazã, kple agbe manyatalenu dzeaglãwo nɔnɔ me. Nukatae? Wo dometɔ geɖe doa dziku esi wosena le wo ɖokui me be wogblẽ yewo ɖi ta. Ðeviwo hiã dzila siwo anɔ wo gbɔ alɔ̃ wo ahalé be na wo. Dzila siwo ŋu vovo mele be woawɔ ema o abu be yewole agbagba dzem ɖe wo viwo ƒe dzidzɔkpɔkpɔ ta—gake nusi to vovo na ema boŋue woanɔ wɔwɔm.\nÐk. Judith Paphazy ƒo nu tso “dzila siwo kple evea siaa wɔa dɔ, siwo dzi nu de” ŋu, hegblɔ be zi geɖe la, “wowɔa vi na wo viwo elabena womedea dzesii kɔte be yewoƒe ŋutilãmenuwo yometiti va gblẽa nu le ƒomea ŋu o.” Le eƒe nukpɔsusu nu la, dzila siwo le nɔnɔme mawo me dzea agbagba be “yewoado le dzilanyenye ƒe agbanɔamedzia te.”\nZi geɖe la, ɖeviawoe va kpea emetsonuawo ƒe fu. Togbɔ be nu geɖe siwo ana woakpɔ dzidzeme le ŋutilã me anɔ wo si hã la, ɖevimenɔɣi ƒe nu vevitɔwo toa wo ŋu: siwo nye dzila ƒe ɣeyiɣi kple lɔlɔ̃. Mɔfiafia, hehenana, kple aɖaŋuɖoɖo, si mesu wo si o wɔnɛ be wodzea ŋgɔ ame tsitsiwo ƒe biabia le ɣeyiɣi si me womedzra ɖo tututu alo dzra ɖo kura o. ‘Ðe wòle be mazã atikevɔ̃ɖiwoa? Ðe wòle be makpɔ gome le gbɔdɔdɔ mea? Ðe wòle be mawɔ ŋutasẽnu ne medo dzikua?’ Woa ŋutɔwo woakpɔ woƒe ŋuɖoɖowo, tso hatiwo gbɔ alo le television dzi alo tso fefewɔlawo gbɔ. Enuenu la, emetsonua nyea gbegblẽ alo afɔku si dzɔna ɖe ɖeviwo dzi kpata mlɔeba.\nNe Wozi Wo Dzi be Woazu “Ame Tsitsiwo”\nNe ƒome si me dzila eve le va zu dzilaɖekɛƒome kpata, eɖanye ku, kaklã, alo srɔ̃gbegbe gbɔe wòtso o la, ɖeviwoe kpea fu le seselelãme gome zi geɖe. Ele eme baa be dzilaɖekɛƒomewo kpɔa dzidzedze ya. Gake le ɖewo gome la, woƒoa du ɖe ɖeviwo nu le woƒe ɖevime.\nNyateƒee, dzilaɖekɛ ate ŋu atsi akogo ɣeaɖewoɣi. Gake esia wɔnɛ be wo dometɔ aɖewo nana ɖevi—tsitsitɔ koŋ—va xɔa “dzila” kemɛa ƒe agbanɔamedzi le ƒomea me. Ðewohĩ dziɖeleameƒo ate ŋu ana dzila la nanɔ eƒe dzimenyawo gblɔm na viaŋutsuvi alo vianyɔnuvi, atsɔ kuxi siwo ɖevia mele klalo atsɔ o anɔ gba dom nɛ. Dzilaɖekɛ aɖewo va zua agba kpekpe na wo viwo akpa le seselelãme gome.\nDzila bubu aɖewo ɖea asi le woƒe agbanɔamedziwo ŋu kura, si ƒonɛ ɖe ɖevia nu be wòatsɔ ame tsitsi ƒe agbanɔamedziwo le ƒomea me. Carmen kple nɔvianyɔnu si míeyɔ va yi, si le nɔnɔme ma nu va tsi ablɔdzi. Esi woawo ŋutɔ nye ɖeviwo la, wova nye amesiwo atsɔ dzilawo ƒe agbanɔamedziwo ɖe wo nɔvi mamlɛawo nu. Agba la wu tsɔtsɔ na wo.\nÐikeke mele eme o be, duƒoƒo ɖe ɖeviwo nu le woƒe ɖevime nye nusi me afɔku le, si wòle be woatsri kura ne anya wɔ. Gake nyanyui aɖe li: Ame tsitsiwo ate ŋu aɖe fɔ nyui aɖewo atsɔ akpɔ egbɔ be wo vi suewo kpɔ dzidzɔ le woƒe ɖevimenɔɣi. Nukawoe nye afɔɖeɖe mawo? Mina míalé ŋku ɖe ŋuɖoɖo siwo wɔa dɔ aɖewo ŋu.\nKuxi si Le Sɔhɛmeɖoɖo Kaba Me\nÐe nyɔnuviwo le sɔhɛ me ɖom kaba akpa egbea? Biabia sia nye nyaʋiʋli le dzɔdzɔmeŋutinunyalawo dome. Wo dometɔ aɖewo gblɔ be le ƒe alafa 19 lia ƒe domedome la, nyɔnuviwo ƒe sɔhɛnyenye dzea egɔme tso ƒe 17 me, eye egbea la medea ƒe 13 o. Numekuku aɖe si wowɔ le nyɔnuvi 17,000 ŋu le ƒe 1997 me ɖee fia be yevu nyɔnuvi 15 le alafa me kple Afrika-Amerika tɔ nyɔnuvi 50 le alafa me lɔƒo, siwo le United States ɖe sɔhɛmeɖoɖo ƒe nɔnɔmewo fia le woƒe ƒe enyi xɔxɔ me! Gake ɖɔkta aɖewo ʋli nya le numekuku sia ŋu hexlɔ̃ nu dzilawo be woagalɔ̃ ɖe tsitsi kaba akpa ƒe nya sia dzi be “esɔ” o.\nAleke kee nya ɖale o, nɔnɔme sia nyea kuxi na dzilawo kple wo viwo siaa. Time magazine gblɔ be: “Nusi ɖea fu wu tɔtrɔ siwo yia edzi le ŋutilãa mee nye ŋusẽ si vidzidzi ŋutete si ɖoa ɖevi siwo wòle be woanɔ gligbalẽwo xlẽm, ke menye alesi woasi le amegãxiwo nu o ŋu kaba akpa ate ŋu akpɔ ɖe woƒe susu dzi. . . . Ðevimenɔɣi nye ɣeyiɣi kpui aɖe ko ƒe nu.” Nyatia fɔ biabia ɖefuname sia ɖe te be: “Ne nyɔnuviwo ƒe nɔnɔme wɔe be wodze ame tsitsiwoe hafi wova tsi le dzi kple susu me la, nukae wobuna keŋkeŋ?”\nZi geɖe la, nusi wobuna enye ɖetugbinɔaƒenyenye—to wo gbɔ dɔdɔ sesẽ me. Vidada aɖe gblɔe kaŋ be: “Nyɔnuvi siwo dzena ame tsitsiwoe wu woƒe ƒexɔxɔ ŋutɔŋutɔ nɔna abe anyitsi ene [na anyi]. Wodzroa ŋutsuvi tsitsiwo.” Wo dzizizi de gbɔdɔdɔnuwɔna me le ɖevime me tsonuwo vena ŋutɔ. Nyɔnuvi sue la ate ŋu abu bubu si wòdena eɖokui ŋu, dzitsinya nyui, kpakple lãmesẽ me nɔnɔ le ŋutilã kple seselelãme gome gɔ̃ hã.\nÐoɖowɔɖi gbogbowo ate ahe kuxiwo vɛ\nDuƒoƒo ɖe ɖeviwo nu be wòazu hoʋlila xɔŋkɔwo ate ŋu ana dzidzɔ maganɔ kamedede kple fefewo me o\nŊutilãmenuwo ƒe amesinɔnɔ menye nusiwo woatsɔ aɖo dzila ɖɔʋu nyenye teƒe o\nƉoe Ɖe Amewo Ɖoe Ɖe Amewo Ne Woƒo Du Ðe Ðevi Nu\ng03 5/8 axa 14-17